title: Lauri Ihalainen

text: Lauri Ihalainen syntyi Pihtiputaalla kolmilapsisen perheen esikoisena. Ihalaisen suvulla on pitkät perinteet työväenliikkeessä, sekä sen kommunistisessa että sosiaalidemokraattisessa haarassa. SDP:n hallintopäällikkö Maunu Ihalainen on Lauri Ihalaisen setä. Ihalainen soitti kitaraa ja lauloi 12-vuotiaasta alkaen sukulaismiesten Elämäjärven pojat -yhtyeessä, jonka esiintymispalkkiot käytettiin muun muassa työväentalon rakentamiseen. Äänekosken ammattikoulun kirvesmieslinjan käytyään Ihalainen kokosi kesämökkejä Niemenharju Oy:ssä. Kirvesmiehen töitä hän teki vuoteen 1968 asti, jolloin ryhtyi opiskelemaan Työväen Akatemiassa ja siirtyi sitä myötä työväenliikkeen tehtäviin.


title: Silo (muinainen kaupunki)

text: Silo eli Siilo () oli kaupunki Samarian vuoriseudulla 18 kilometriä Nablusista kaakkoon nykyisen Seilun-nimisen arabikylän paikalla. Silo oli israelilaisten maahanmuuton jälkeen heidän tärkein kulttipaikkansa. Filistealaiset valtasivat Eelin aikana ilmestysmajan ja veivät Liitonarkin, jonka Joosua oli tuonut Siloon (Tuom. 21:19; Joos. 18:1). Samuel sai Jumalan kutsun Silossa (1 Sam. 3).


title: Denalin kansallispuisto

text:
Denalin kansallispuisto () on Yhdysvaltain Alaskan osavaltiossa sijaitseva kansallispuisto. Kansallispuisto perustettiin 26. helmikuuta 1917. Denali on yhteensä 24 585 km² laajuinen, ja sitä hallinnoi National Park Service. Puiston kuuluisin nähtävyys on kenties Denali (aiemmin Mount McKinley), Yhdysvaltojen korkein vuori, jonka mukaan puisto alun perin olikin nimetty Mount McKinleyn kansallispuistoksi. McKinley-nimen vuori sai Yhdysvaltain 25. presidentiltä William McKinleyn mukaan jo vuonna 1897 ja Alaskan alkuperäiskansat kutsuvat sitä Denaliksi, josta siis kansallispuiston nimikin juontuu.
Mount McKinleyn kansallispuisto perustettiin vuonna 1917 suojelemaan alueen ohutsarvilampaita. Vuosikymmeniä myöhemmin, vuonna 1978, presidentti Jimmy Carter perusti silloisen kansallispuiston lähistölle Denalin suojelumonumentin. Denali on athabascaa ja tarkoittaa korkeaa. Intiaanit viittasivat sillä luultavasti McKinley-vuoreen. Kaksi vuotta Denalin nimittämisen jälkeen se yhdistettiin McKinleyn kansallispuistoon, jolloin puiston nimi myös vaihtui Denaliksi.
Denalissa tavataan useita eläin- ja lintulajeja. Alueella elää muun muassa suuria nisäkkäitä kuten harmaakarhuja, mustakarhuja, susia ja hirviä sekä lintuja kuten maakotkia, pikkujoutsenia ja tunturihaukkoja. Kansallispuiston vesissä elää yhteensä 10 eri kalalajia, muun muassa lohia, taimenia ja pallaita. Alueen kylmien olosuhteiden takia kalat jäävät usein pienikokoisiksi. Kylmyyden vaikutuksesta alueella on vähän sammakkoeläimiä: alueen ainoa sammakkolaji on pakkasia kestävä metsäsammakko. Vierailijoita kehotetaan pysymään etäällä puiston villieläimistä, eikä heillä ole lupaa ruokkia niitä.


title: Denalin kansallispuisto

text: Kansallispuisto sijaitsee tundralla, ja sen tavallisimmat puut ovat kuusi ja paju. Kylmyyden ja mineraalien puutteen takia myös puut jäävät usein kalojen tapaan kitukasvuisiksi. Alueella kasvaa pensasmustikkaa ja kanadanpuhvelinmarjaa. Denalista löytyy lisäksi yli 450 kukkalajia, esimerkiksi maitohorsmaa ja lupiineja. Yhdysvaltain korkein vuori Denali (aiemmin Mount McKinley) sijaitsee puiston alueella. Sen korkein huippu yltää 6 194 metriin.


title: Denalin kansallispuisto

text: Puistossa voi harrastaa muun muassa vuorikiipeilyä ja retkeilyä. Talvella puistossa voi harrasteille rajatuilla alueilla hiihtää, lumikelkkailla sekä ajaa koiravaljakolla. Denalissa vierailee vuosittain noin 400 000 ihmistä.


title: Nablus

text: Nablus (, , Shekem), antiikin Sikem ja Flavia Neapolis, on toiseksi suurin kaupunki Länsirannalla, noin 63 kilometriä Jerusalemista pohjoiseen. Vuoden 2016 arvion mukaan kaupungin asukasluku oli 153 061. Kaupungissa on suuri moskeija ja Justinianuksen rakennuttaman basilikan rauniot. Nablusin läheisyydessä ovat Jaakobin kaivo ja Joosefin hauta.


title: Nablus

text: Nabluksen historia ulottuu ainakin pronssikaudelle 2500-luvulle eaa. Kaupunki mainitaan esimerkiksi Amarna-kirjeissä ja Egyptin faarao Thutmosis III:lle tehdyissä selonteoissa. Vanha testamentti mainitsee sen paikkana, jolta Abraham osti maata perustaakseen alttarin. Paikalla oli todennäköisesti kohtalaisen kokoinen asutuskeskus jo ennen hänen tuloaan. Nykyinen kaupunki kehittyi kuitenkin paljolti Rooman valtakaudella. Keisari Titus rakennutti vuonna 70 jaa. asuntoja sotaveteraaneille ja paikkaa kutsuttiin nimellä Flavia Neapolis, josta myös nykyinen nimi on johdettu. Kreikkalais-roomalaisten kaupunkien tapaan Nablukseen rakennettiin päällystetyt agoralle johtavat tiet, hippodromi, temppeleitä ja basilikoja. Jebal Ibalin rinteillä on edelleen roomalaisen nekropolin jäänteet ja kaupungista länteen on jäljelle jäänyt akvedukti. 300-luvulle tultaessa osa Nabluksen asukkaista oli kristittyjä, mutta alue oli samarialaisten hallitsemaa. Keisari Zenon karkotti samarialaiset Jebal Jarzimilta ja rakennutti sinne kirkon vuoden 485 paikkeilla. Vuonna 521 yhteenotoissa näiden kahden uskonnollisen yhteisön kesken sai surmansa paikallinen kristitty piispa ja joitakin pappeja. Useita kirkkoja ja luostareita tuhottiin. Itä-Rooman keisari Justinianus I jälleenrakennutti Zenon kirkon, jonka jäänteet on sittemmin löydetty. Hän myös jatkoi samarialaisten vallan heikentämistä. Samarialaiset pakenivat lopulta Jordanjoen toiselle puolelle, jossa heidät voitettiin taistelussa.


title: Nablus

text:
Vuonna 636 arabit valloittivat Nabluksen ja siitä tuli osa Umaijadien valtakunnan alueita. Kaupunki menestyi kauppakeskuksena, sillä sen läpi kulki Damaskoksesta Gazaan ja Egyptiin kulkeva kauppareitti. Maantieteilijä al-Muqaddasi kuvaili kaupunkia pikku-Damaskokseksi. Tänä aikana rakennettiin myös kaupungin suuri moskeija eli Jami’ al-
Kabir. Ristiretkeläisten saavuttua Palestiinaan vuonna 1099 Nablus päätyi heidän hallintaansa. Johanniittain ritarikunta rakennutti kaupunkiin useita kirkkoja ja kuninkaallisen palatsin, josta tuli kuningatar Melisenden asuinpaikka vuosien 1152 ja 1161 välillä. Ristiretkeläisten ajoista on säilynyt linnatorni kaupungin nykyisessä keskustassa. Saladin valloitti alueen takaisin ristiretkeläisiltä vuonna 1187 ja kaupunki kärsi pahoja tuhoja. Vuonna 1202 siellä tapahtui myös maanjäristys. Monet ristiretkeläisten rakennuksista selvisivät tästä huolimatta ja muslimit ottivat ne uudelleen käyttöön, pääasiassa muuttaen kirkkoja moskeijoiksi. Vuosina 1260 ja 1280 Nablus joutui hyökkäysten kohteeksi mongolien ja sitten paimentolaisheimojen taholta. Mamelukit nousivat valtaan vuonna 1260 ja heidän aikaan kaupunki vaurastui. Kaupungissa tuotettiin esimerkiksi puuvillaa, makeisia ja erityisen tunnetuksi se tuli oliiviöljystä valmistetusta saippuasta.


title: Nablus

text: Osmanien aikana Nabluksesta tuli oman piirinsä pääkaupunki. Piirin kuvernöörit ja kaupungin muut viranomaiset käyttivät asemillaan saamansa rahat palatsien rakentamiseen. Tunnetuimpia näistä ovat Abd al-Hadi, Hashim, Nimr ja Touqan-sukujen rakennuttamat palatsit. 1800-luvun matkailijat kuvailivat niitä linnakkeiksi ja niistä suurin, Touqan-palatsi, oli rakennettu asuttamaan 1 000 sotilasta. Monet nykyisistä uskonnollisista rakennuksista ovat myös peräisin Osmanien ajalta. Saippuan valmistus lisääntyi ja vuonna 1882 kaupungissa oli jopa 30 saippuatehdasta. Palestiinan brittiläisen mandaatin aikana 1922-1948 Nablus kärsi suuresta maanjäristyksestä, jonka takia monet keskustan asukkaat muuttivat sitä ympäröiville alueille. Brittien kaudella Nabluksesta tuli myös palestiinalaisen vastarinnan keskus. Ensimmäiset hyökkäykset juutalaisia siirtolaisia vastaan arabikapinan aikana vuonna 1936 tapahtuivat Nabluksessa.


title: Nablus

text: Israelin itsenäisyyssodan jälkeen Nablus päätyi Jordanian haltuun. Palestiinalaisille pakolaisille rakennettiin kaksi pakolaisleiriä sen lähelle. Kaupungin ja Ammanin välille kehittyi läheiset kauppasuhteet, itään kulkevaa tietä laajennettiin ja kaupunki alkoi nyt levittäytyä tähän suuntaan. Kuuden päivän sodan aikana Israel miehitti kaupungin ja sen lähelle perustettiin kolmas pakolaisleiri. Israel asetti alueen asukkaille joitakin kauppaa ja matkustamista koskevia rajoitteita, mutta kaupunki jatkoi kasvamistaan ja säilytti asemansa Länsirannan toiseksi suurimpana kaupunkina Jerusalemin jälkeen. Vuonna 1977 kaupunkiin perustettiin An-Najahin yliopisto, joka on nykyisin Palestiinan suurin. Ensimmäisen intifadan aikaan kaupungissa oli useita yhteenottoja palestiinalaisten ja israelilaissotilaiden välillä. Oslon rauhanprosessin tuloksena kaupunki päätyi Palestiinalaishallinnon alaisuuteen joulukuussa 1995. Huhtikuussa 2002 Israel miehitti jälleen kaupungin ja erityisesti sen vanhakaupunki kärsi tuhoja.


title: Nablus

text: Maatalous on muodostanut perinteisesti Nabluksen talouden kulmakiven. Tärkeimpiin ja perinteikkäisimpiin aloihin on kuulunut saippuan valmistus oliiviöljystä. Nykyajalla myös teollisuuden merkitys on lisääntynyt. Kaupungin teollisuuden aloihin lukeutuvat esimerkiksi alumiiniteollisuus, huonekalujen valmistus ja elintarviketeollisuus. Kaupungin taloudellinen merkitys koko Palestiinan taloudelle on suuri.


title: Nablus

text: Vuoden 2016 arvion mukaan Nabluksen asukasluku oli 153 061. Vuonna 2007 vastaava lukema oli 124 780. Suurin osa kaupungin väestöstä on muslimeja, mutta siellä on myös pieni kristitty vähemmistö. Pakolaisleireillä asuu yli 30 000 henkilöä ja kaupunki on ajan saatossa niellyt ne itseensä. 200–300 samarialaista asuu edelleen alueella ja he viettävät uskonnollisia menoja juhlapyhinä Jebal Jarzimilla. Samarialaiset puhuvat arabian kieltä.


title: Jirōmarun metroasema

text: Jirōmarun metroasema () on Fukuokan kaupungin Sawaran suuralueella sijaitseva metroasema. Asema on viidestoista asema Nanakuma-linjalla Tenjin-Minamin metroaseman päästä lukien. Asema on avattu 3. helmikuuta 2005.


title: Jirōmarun metroasema

text: Aseman lähellä sijaitsevat muun muassa:


title: Mamie Eva Keith

text: Mamie Eva Keith (22. maaliskuuta 1873 – 20. syyskuuta 1986) oli maailman vanhin tunnettu ihminen helmikuusta 1986 kuolemaansa 113-vuotiaana.


title: Mamie Eva Keith

text: Keith oli yhdysvaltalainen, tarkemmin Illinois'n osavaltiosta. Guinnessin ennätysten kirja tunnusti hänet maailman vanhimmaksi japanilaisen Shigechiyo Izumin kuoltua keuhkokuumeeseen väitetyssä 120 vuoden iässä 21. helmikuuta 1986. Izumin todellinen ikä on myöhemmin kyseenalaistettu. Keith hyväksyttiin maailman vanhimmaksi elossa olevaksi ihmiseksi hänen ollessaan 112 vuoden ikäinen.


title: Mamie Eva Keith

text: On ollut useita väitteitä Keithiä vanhemmista ihmisistä kyseiseltä ajanjaksolta, mutta mitään näistä ei ole kyetty todentamaan. Keith oli 113:n ja puolen vuoden ikäinen, kun hän kuoli 20. syyskuuta 1986. Häntä seurasi vanhimpana elossa olevana ihmisenä Mary McKinney.


title: Saivomuotka

text: Saivomuotka on pientaajama () Pohjois-Ruotsissa Kiirunan kunnassa. Pientaajamassa on 57 asukasta (2010). Saivomuotka sijaitsee Muonionjoen rannalla Suomen rajan tuntumassa. Lestadiolaisen herätysliikkeen merkittävin maallikkosaarnaaja Juhani Raattamaa asui Saivomuotkassa.


title: Niwa Kawamoto

text: Niwa Kawamoto (5. elokuuta 1863 – 16. marraskuuta 1976) oli maailman vanhin elossa oleva ihminen lähes puolentoista vuoden ajan toukokuusta 1975 kuolemaansa 113-vuotiaana.


title: Niwa Kawamoto

text: Kawamoto oli japanilainen. Hän täytti 110 vuotta elokuussa 1973, ja hänestä tuli maailman vanhin Mito Umedan kuoltua 31. toukokuuta 1975. Kawamoto itse kuoli 16. marraskuuta 1976.


title: Niwa Kawamoto

text: Kawamotoa seurasi maailman vanhimpana Shigechiyo Izumi, jonka "Guinnessin ennätysten kirja" tunnustaa kaikkien aikojen vanhimmaksi mieheksi: hän eli 120-vuotiaaksi. Izumin ikä kuollessa on kuitenkin myöhemmin kyseenalaistettu.


title: Mito Umeda

text: Mito Umeda (, 27. maaliskuuta 1863 – 31. toukokuuta 1975) oli pitkäikäinen japanilainen.


title: Mito Umeda

text: Umeda tunnustettiin maailman vanhimmaksi ihmiseksi Elizabeth Watkinsin kuoltua 110-vuotiaana 31. lokakuuta 1973. Umeda eli 112 vuotta ja 65 päivää ennen kuin kuoli 31. toukokuuta 1975.


title: Mito Umeda

text: Umedaa seurasi maailman vanhimpana ihmisenä japanilainen Niwa Kawamoto, joka oli syntynyt alle puoli vuotta hänen jälkeensä, elokuussa 1863.


title: Carlos Gardel

text: Carlos Gardel (11. joulukuuta 1890 Toulouse, Ranska – 24. kesäkuuta 1935 Medellín, Kolumbia) oli argentiinalaisen tangon suurimpiin tulkitsijoihin kuuluva säveltäjä, laulaja ja näyttelijä, "tanguero", joka levytti sadoittain tangoja elinaikanaan. Näistä tunnetuimpia ovat "Mi Noche Triste", "Mi Buenos Aires Querido", "Amores de estudiante", "Soledad", Volver, "Por Una Cabeza" sekä "El día que me quieras", joista useimmat hän loi yhdessä pitkäaikaisen työtoverinsa, sanoittaja Alfredo Le Peran kanssa. Yhteensä Gardel levytti 770 kappaletta, joista peräti 514 on tangoja.


title: Carlos Gardel

text: Gardel aloitti uransa laulamalla baareissa ja yksityistilaisuuksissa. Hänen läpimurtonsa tapahtui vuonna 1917 valtavan suosion saaneella kappaleella "Mi Noche Triste". Tämä Pascual Contrusin ja Samuel Catriotan säveltämä kappale myi 100 000 kappaletta ja oli valtava menestys koko latinalaisessa Amerikassa. "Mi Noche Tristen" myötä Gardel kehitti "tango-canciónin", joka nosti tangon alaluokan musiikkityylistä arvostetuksi keskiluokan suosikiksi. Gardel kiersi useita kertoja läpi Etelä-Amerikan ja esiintyi myös Barcelonassa, Madridissa, Pariisissa ja New Yorkissa. Suosionsa kasvaessa Gardel teki myös lukuisia elokuvia.


title: Carlos Gardel

text: Gardelin laulutyyliä on kuvattu olleen rinnastuksia italialaiseen bel cantooon, portugalilaiseen fadoon sekä italialais–amerikkalaiseen croonersiin.


title: Carlos Gardel

text: Kesäkuussa 1935 maailmalle levisi uutinen Gardelin ja hänen työtoverinsa Alfredo Le Peran kuolemasta lento-onnettomuudessa Medellínin kaupungissa Kolumbiassa. Valtava määrä ihmisiä tuli osoittamaan kunnioitustaan edesmenneelle suosikilleen, kun tämän ruumis kulki Kolumbian, New Yorkin, Rio de Janeiron ja Montevideon kautta viimeiseen lepopaikkaansa Buenos Airesin La Chacarita-hautausmaalle.


title: Carlos Gardel

text: Gardelin syntymäpaikasta on kaksi eri teoriaa.


title: Carlos Gardel

text: Toisen mukaan hän on syntynyt pienessä Valle Edénin kaupungissa Uruguayssa. Väite perustuu hänen anomukseensa Argentiinan kansalaisuutta varten, jossa Gardel itse väitti olevansa uruguaylainen, sekä hänen puoliksi palaneesta passistaan, joka löytyi kohtalokkaan lento-onnettomuuden jälkeen. Passin mukaan Gardel oli syntynyt Tacuarembossa, Uruguayssa, lähellä Valle Edénin pikkukaupunkia.


title: Carlos Gardel

text: Toinen teoria taas kertoo Gardelin oikean nimen olleen Charles Romuald Gardés ja syntymäpaikan Toulouse, Ranska. Tämän mukaan hän oli tuntemattoman isän ja Berthe Gardésin (1865-1943) poika, joka saapui Argentiinaan 27 kuukauden ikäisenä. Ranskalainen syntymätodistus on olemassa ja sen omistaa Gardel-ekspertti Gilbert Mamery. Toinen teoriaa tukeva dokumentti on Gardelin ilmeisesti itse kirjoittama testamentti, jossa hän myöntää syntymäpaikkansa olevan Ranskan Toulouse.


title: Carlos Gardel

text: Koska ei voida sanoa, kummat dokumentit ovat väärennettyjä, Carlos Gardelin syntymäpaikasta ei ole varmuutta. On epäilty, että Gardel ei suostunut vahvistamaan syntyperäänsä, koska yritti salata taustansa aviottomana lapsena. Kysyttäessä hänen kansalaisuuttaan Gardel usein vastasi: ”"Synnyin Buenos Airesissa Argentiinassa kahden ja puolen vuoden iässä..."”


title: Hashimoton metroasema

text: Hashimoton metroasema () on Fukuokan kaupungin Sawaran suuralueella sijaitseva metroasema. Asema on kuudestoista ja viimeinen asema Nanakuma-linjalla Tenjin-Minamin metroaseman päästä lukien. Asema on avattu 3. helmikuuta 2005.


title: Hashimoton metroasema

text: Aseman lähellä sijaitsevat muun muassa:


title: Gérard Philipe

text: Gérard Philipe (4. joulukuuta 1922 Cannes – 25. marraskuuta 1959) oli ranskalainen näyttelijä.


title: Gérard Philipe

text: Philipe syntyi Cannesissa ja lähti nuorena opiskelemaan Pariisiin. Hän pääsi jo 19-vuotiaana esiintymään teatteriin Nizzassa. Elokuvadebyyttinsä hän teki vuonna 1943.


title: Gérard Philipe

text: Philipe esiintyi muun muassa elokuvissa "Intohimojen karuselli" (1950), "Kultainen tulppaani" (1952), "Punaista ja mustaa" (1954) sekä "Elin päivästä päivään" (1957). Hän sai miespääosastaan elokuvissa "Monsieur Ripois – naisten hurmuri" ja "Punaista ja mustaa" ulkomaisen Jussi-palkinnon vuonna 1955.


title: Gérard Philipe

text: Philipe meni vuonna 1951 naimisiin Nicole Fourcaden kanssa ja sai kaksi lasta. Hän oli vasta 36-vuotias kuollessaan maksasyöpään marraskuussa 1959.


title: 100% Record Company

text: 100% Record Company on vuonna 2006 perustettu levy-yhtiö.


title: Bulbi

text: Bulbi eli keulapaksunnos on laivan keulassa oleva ylösalaisen pisaran muotoinen paksunnos, jonka tehtävänä on pienentää laivan vastusta vedessä. Bulbia käytetään lähes kaikissa laivatyypeissä, mutta jäänmurtajiin tai hyvin nopeisiin aluksiin se ei sovellu. Bulbi pienentää aluksen kokonaisvastusta ja tarvittavaa tehoa 8–15 prosenttia. Paksunnoksen pituus on tyypillisesti 3,5–5 prosenttia laivan vesiviivapituudesta, nopeammissa aluksissa pituus voi olla 6 prosenttia. Korkeussuunnassa bulbin yläreuna sijaitsee yleensä hieman (20–30 cm) suunnitteluvesiviivan alapuolella.


title: Bulbi

text: Myös joissakin veneiden köleissä käytetään bulbia. Tällaista köliä nimitetään bulbiköliksi.


title: Nuortin konesavotta

text: Nuortin konesavotta eli "Samperin savotta" oli 1913–1916 toteutettu varhainen suomalainen yritys koneellistaa Lapin savottoja. Ajatuksen takana oli 1893 perustetun Kemi-yhtiön metsäpäällikkö Hugo Richard Sandberg, ”Iso-Samperi”. Sandberg oli aloittanut kokeilunsa jo vuonna 1909, jolloin hän yhdessä konemestari Julius Miettisen kanssa rakensi autoa muistuttavan tukkien vetolaitteen, joka ei kuitenkaan ollut kelvollinen käytännössä. Vuonna 1912 he suunnittelivat kuorma-autoa, mutta sen ongelmiksi tulivat liian pieni maavara ja jäähdyttäjän kiehuminen.


title: Nuortin konesavotta

text: Kun Miettinen oli käynyt talvella 1911–1912 Yhdysvalloissa Minnesotassa tutustumassa sikäläiseen metsätöiden koneellistamiseen tilasi Sandberg tämän matkan kokemusten perusteella kaksi kapeilla telaketjuilla kulkevaa Phoenix Centipede -höyryveturia Yhdysvalloista. Veturit painoivat 16 tonnia, niiden teho oli 100 hevosvoimaa ja suurin nopeus 8 km/h. Polttoaineena ne käyttivät kivihiiltä jota kului 1 130 kg 10 tunnin aikana; Suomessa ne muutettiin kuitenkin heti käyttämään puuta polttoaineena.


title: Nuortin konesavotta

text: Ensimmäinen veturi tuotiin laivalla Hankoon ja sieltä rautateitse Rovaniemelle tammikuussa 1913. Rovaniemellä veturi purettiin osiin ja kuljetettiin Sodankylän, Tanhuan ja Martin kautta 300 kilometrin päähän Tulppioon, missä se taas koottiin ja otettiin käyttöön 21. helmikuuta 1913. Toinen veturi tuli vuotta myöhemmin ja otettiin käyttöön 31. maaliskuuta 1914.


title: Nuortin konesavotta

text: Vetureille ja niiden vetämille tukkireille täytyi rakentaa omat tiet polkemalla tieura miesvoimin tiiviiksi ja raivaamalla esteet pois uralta. Jotta vetureille ja teiden jäädytykseen olisi saatu riittävästi vettä täytyi "Tulppioon", "Jänisojalle" ja "Sotataipaleeseen" rakentaa vesitornit sekä kaksi kaivoa "Mukkajängälle" ja "Valvinginkumpuun". Hevosia tarvittiin edelleen kuljettamaan puut täyspitkinä konetien varteen välilansseihin, missä ne vasta katkottiin. Veturit kuljettivat puut sitten 30-50 kilometrin matkan Kemijoen rantaan "Lattunan lanssiin", jossa tukit vyörytettiin jokeen kevättulvan aikana.


title: Nuortin konesavotta

text: Veturi kuljetti kerralla 400–600 tukkia ja kulutti itse 12–14 syltä halkoja yhden vuorokauden aikana. Hyvissä oloissa veturi saattoi tehdä kaksi edestakaista matkaa vuorokaudessa. Vetureilla oli neljän hengen miehistö ja niitä varten oli myös rakennettu veturitalli ja korjauspaja Tulppioon. Varaosat vetureihin jouduttiin hankkimaan Amerikasta koska Suomessa valmistetut osat eivät täyttäneet vaatimuksia.


title: Nuortin konesavotta

text: Konesavotta jouduttiin lopettamaan vuonna 1916 maailmansodan aiheuttaman työvoimapulan takia, kun Lapissa oli tarjolla runsaasti paremmin palkattuja töitä esimerkiksi puuvillan ja aselaatikoiden (”kassien”) kuljetuksessa. Neljän talven aikana vetureilla oli ajettu Kemijoen rantaan yli 152 000 runkoa, joista tuli lähes 250 000 tukkia. Konesavottaa ei enää käynnistetty sodan päätyttyä, sillä ajettavat puumäärät olisivat riittäneet vain kahdeksi talveksi. Myös veturien käyttämät tiet olivat rappeutuneet ja vetureiden käyttöön harjaantunut henkilökunta oli hajaantunut sodan aikana eri puolille.


title: Nuortin konesavotta

text: Talvisodan aikana konesavottaa varten tehdyt Tulppion ja Sotataipaleen rakennukset poltettiin ja veturit jäivät palaneina taivasalle ruostumaan. Toinen vetureista kuljetettiin vuonna 1960 Rovaniemelle ja siirrettiin vuonna 1970 Lapin metsämuseoon. Myös Tulppioon jääneelle veturille tehtiin katos ja se kunnostettiin muistomerkiksi.


title: Sallan autosavotta

text: Vuosina 1934–1939 Sallan–Kuusamon seudulla oli suuria savottoja joiden yhteydessä käytettiin ensimmäistä kertaa laajassa mittakaavassa kuorma-autoja puiden kuljetukseen. Niillä alueilla joilta puut tulivat vesistöt virtasivat itään päin joten uittoon ei voitu turvautua heti alussa vaan puut täytyi saada vedenjakajan yli Kemijoen vesistöön.


title: Sallan autosavotta

text: Talvella 1934–1935 Kemi- ja Veitsiluoto-yhtiöillä oli yhteinen savotta Kuolajärvellä, Aholanvaaran, Niemelän ja Oulangan alueilla. Hakkuut suoritettiin valtaosin Metsähallituksen mailla. Puut kuljetettiin autoilla vedenjakajan yli Kemijärven jäälle ja ajossa oli aluksi 30 ja lopulta jo 60 kuorma-autoa joista aina 45 oli samanaikaisesti ajossa. Kuljetusmatka oli enimmillään 60–65 kilometriä ja auton kuorma oli keskimäärin 250 kuutiojalkaa (10 tonnia) ja enimmillään 416 kuutiojalkaa (13 tonnia). Kaikkiaan kuljetettiin 112 000 tukkipuurunkoa eli noin 200 000 tukkia. Autojen lastauksessa käytettiin hyvällä menestyksellä Ruotsista hankittuja kiramoita.


title: Sallan autosavotta

text: Seuraavan kerran autokuljetuksia käytettiin talvella 1936–1937 kun Kemi- ja Veitsiluoto-yhtiöt järjestivät Metsähallituksen Sallan hoitoalueen sekä Hautakylän ja Aholanvaaran jakokuntien metsissä 100 000 tukkipuurungon (noin 175 000 tukkia) savotan. Ajossa oli enimmilään 40 autoa ja tukit ajettiin 30–65 kilometrin matka Kemijärven Suomulahden jäällä sijainneeseen puutavaralanssiin. Savottaa varten rakennettiin 30 kilometriä talviautoteitä. Autojen keskimääräinen kuorma oli nyt 300 juoksukuutiojalkaa ja suurimmat kuormat olivat 450 juoksukuutiojalkaa. Talven aikana ajettiin myös 667 juoksukuutiojalan ennätyskuorma Jaakko Vaaran puoliperävaunullisella GMC-kuorma-autolla. Lastauksessa käytettiin enimmäkseen kiramoita mutta puita lastattiin myös miesvoimin.


title: Sallan autosavotta

text: Samana talvena ruotsalaisella Töre-yhtiöllä oli 100 000 tukkirungon savotta Sovajärvellä. Tässä savotassa tukit aiottiin kuljettaa telaketjutraktorin vetäminä Livojoelle mutta tämä ei onnistunut ja niinpä tukit jouduttiin kuljettamaan autoilla 90 kilometrin matka Kemijärven Suomulahden jäälle jolloin kuljetuskustannukset nousivat suuriksi.


title: Sallan autosavotta

text: Talvella 1937–1938 Kemi- ja Veitsiluoto-yhtiöillä oli taas yhteinen savotta Metsähallituksen Tuntsan hoitoalueella ja Vuorikylän sekä Kurtin jakokuntien metsissä. Savotassa hakattiin 260 000 tukkipuurankoa ja lisäksi pinotavaraa sekä ratapölkkyjä. Puut kuljetettiin Kuolajärven jäälle ja ajossa oli nyt 60 autoa ja kuljetuksia varten rakennettiin 110 kilometriä talviautoteitä. Ajettujen tukkian määrä oli noin 500 000 mutta keskimääräinen kuorma jäi 250–300 juoksukuutiojalkaan matkan varrella olleiden jyrkkien mäkien takia. Kuormien lastaukset tehtiin valtaosin kiramoiden avulla ja talviteiden auraukseen käytettiin Caterpillar-puskutraktoria joka veti Nuortin konesavotan ajoilta peräisin ollutta yhdistettyä auraa ja tiehöylää. Saman talven aikana Kemi- ja Veitsiluoto-yhtiöt kuljettivat myös muualta Sallan alueelta Kemijärven jäälle sekä Käsmänjoen latvavesille noin 150 000 tukkia. Ruotsalainen Tölefors-yhtiö ajoi lisäksi Kemijärven jäälle 25 autolla noin 50 000 tukkia.


title: Sallan autosavotta

text:
Talvella 1938–1939 Sallan Isoselän savotassa hakattiin 120 000 runkoa. Puita kuljettamassa oli 50 autoa ajomatkan ollessa keskimäärin 40 kilometriä. Savotan aikana kuljetettiin myös 638 juoksukuutiojalan (noin 20 tonnia) ennätyskuorma jälleen GMC-puoliperävaunuautolla. Seuraavana talvena 1939–1940 oli Kemi- ja Veitsiluoto-yhtiöiden tarkoitus järjestää 300 000 tukkirungon savotta Metsähallituksen mailla Rajajoosepin ja Luttojoen välillä. Tukit oli määrä kuljettaa autoilla tilapäisiä talviteitä pitkin Saariselkä yli Luttojärvelle. Tämän savotan valmistelut ehdittiin aloittaa syksyllä 1939 mutta se ei kuitenkaan toteutunut talvisodan puhjettua marraskuun lopulla 1939.
Autokalustona käytettiin muun muassa GMC, Terävänokka-Volvo, Tykkipyörä-Diamond Reo ja Chevrolet-kuorma-autoja. Tukkien lastaamisessa autoihin käytettiin ns. kiramoa eli lastauslaitetta. Suurin yhdellä kerralla kuljetettu tukkikuorma oli 68 tukkia kuorman tilavuuden ollessa lähes 637 kuutiojalkaa.


title: Ristiaallokko

text: Ristiaallokko syntyy, kun eri suunnista tulevat aallonrintamat kohtaavat toisensa. Ristiaallokon tekee hankalaksi se, että sen suunta ja koko vaihtelee. Tällainen aallokko saattaa aiheuttaa vaaran varsinkin henkilölle, joka liikkuu vedessä uiden. Usein rannoilla, joissa ristiaallokkoa syntyy, ja jotka toimivat uimarantoina (pääasiassa ulkomailla), ristiaallokon vaarasta varoitetaan. Ristiaallokkoa synnyttävät muun muassa voimakkaat tuulen suunnan vaihtelut ja erilaiset esteet vedessä, joiden takia aalto vaihtaa suuntaa ja niin sanotusti törmää toiseen. Esimerkiksi voidaan ottaa aalto, joka kohtaa pienen saaren, aalto jakautuu ja kiertää saaren ja tällöin aallot kohtaavat toisensa saaren takana aiheuttaen ristiaallokkoa. Ristiaallokkoa synnyttää myös aallon heijastuminen jyrkästä rannasta tai muusta esteestä kuten aallonmurtajasta, jolloin kyseessä on jo muutenkin virrakas paikka. Ristiaallokon vaikutukseen joutuessaan uimarille paras tapa päästä irti virtauksesta on uida rannan suuntaisesti kunnes virta hellittää. Kovaa virtausta ja aallokkoa vastaan uiminen heikentää uimaria ja voi aiheuttaa hukkumisen.


title: Ole Wasz-Höckert

text: Bror Ole Wasz-Höckert [uːle vas'hökkärt] (28. elokuuta 1918 Helsinki – 23. lokakuuta 2015 Helsinki) oli suomalainen lastenlääkäri, professori ja kansanedustaja. Hän edusti Ruotsalaista kansanpuoluetta Helsingin vaalipiiristä 1983–1991. Presidentin valitsijamies Ole Wasz-Höckert oli 1988. Lastentautien lääkärinä uransa tehnyt Wasz-Höckert toimi Oulun yliopiston lastentautiopin professorina vuosina 1964–1972 ja Helsingin yliopiston lastentautiopin ruotsinkielisenä professorina vuosina 1972–1985.


title: Ole Wasz-Höckert

text: Ole Wasz-Höckertin äiti oli Maria Marcella Schmidt ja isä eläinlääkäri, jääkärieläinlääkintäluutnantti Arne Höckert, joka hukkui pian Olen syntymän jälkeen matkalla Dresdeniin laivan ajettua miinaan Viron rannikolla. Arne Höckert oli kaksikielisestä (suomi ja ruotsi) perheestä. Hän oli avioitunut Dresdenissä eläinlääketieteellisessä opiskellessaan saksalaisen Schmidtin kanssa ja aviopari oli saanut jo yhden pojan ennen Olen syntymää vuonna 1914. Sotaorvoksi jääneen Olen adoptoivat vuonna 1920 Dresdenistä valmistunut eläinlääkäri Hugo Wasz ja hänen vaimonsa Dagmar Tyyne Lukander, joka oli Helsingin poliisipäällikön tytär. Ole Wasz-Höckert varttui Uudessakaupungissa.


title: Ole Wasz-Höckert

text: Wasz-Höckert tuli ylioppilaaksi Ruotsalaisesta normaalilyseosta 1937, aloitti lääketieteen opinnot Helsingin yliopistossa 1938 ja liittyi lääkintäsuojeluskuntaan. Jo heti talvisodan ensimmäisenä päivänä hänet nimitettiin Väestönsuojelun paikallisen ensiapuryhmän johtajaksi. Seuraavien sotavuosien aikana hän toimi yhteensä neljän vuoden ajan lääkintäupseerina etulinjassa. Hänen sotilasarvonsa oli lääkintäluutnantti (1943).


title: Ole Wasz-Höckert

text: Sodan jälkeen 1950-luvulla Wasz-Höckert uudisti lasten tuberkuloosihoidon Suomessa. Sittemmin hän toimi lastentautiopin ja lastenklinikan organisoijana. 1980-luvun alun rauhanliikkeessä Ole Wasz-Höckert tuli tunnetuksi Lääkärit ydinsotaa vastaan -järjestön Suomen toimikunnan puheenjohtajana 1981–1995. WHO:n ja UNICEFin asiantuntijatehtäviä hänellä on ollut vuodesta 1949. Wasz-Höckert toimi YK:n 2. aseidenriisunnan erikoisistunnon kokousedustajana New Yorkissa 1982.


title: Ole Wasz-Höckert

text: Wasz-Höckert väitteli tohtoriksi vuonna 1950 ja sai lastentautien erikoislääkärin pätevyyden 1951. Hän julkaisi useita lukuja käsi- ja oppikirjoissa, monografioita sekä yli 250 tieteellistä alkuperäisartikkelia, kongressireferaattia ja muuta kirjoitusta kansainvälisissä sarjoissa.


title: Ole Wasz-Höckert

text: Waz-Höckertin puoliso vuodesta 1940 oli hammaslääkäri Nina Gorbatow, perheeseen syntyi neljä lasta.


title: Heituinlahti

text: Heituinlahti on yksi keskuksista, jotka ympäröivien kylien kanssa muodostavat Savitaipaleen kunnan Etelä-Karjalassa. Heituinlahti sijaitsee Virmajärven etelärannalla Sisemmän Salpausselän harjalla. Muita rajakkaisia keskuskyliä ovat Välijoki, Havo ja kirkonkylä. Heituinlahteen kuuluu useita pieniä kyliä ja taloryhmiä, kuten Autio, Hämäläinen, Kuitikka, Laari, Lantta, Niinimäki, Nio, Nuokka, Paukkunen, Peijo, Puunenä, Purtonen (Purtoismäki), Rantakylä, Simola, Tappura, Tornio, Valkolanmäki ja Viisari.


title: Heituinlahti

text: Heituinlahden asukasluku on yli 500. Alueella toimii Savitaipaleen ainoa kyläkoulu, Heituinlahden koulu. Siellä voi suorittaa peruskoulun luokka-asteet 1–6. Harrastusmahdollisuuksia tarjoavat muun muassa pururata, kiekkokaukalo ja valaistu latu.


title: Heituinlahti

text: Kylässä vietetään heinäkuussa ”Heituinlahtipäiviä”. Matkaa Savitaipaleen kirkolle on noin 12 kilometriä. Kylän palveluja kyläkoulun lisäksi ovat muun muassa esikoulu, ryhmäperhepäivähoitopaikka (”ryhmis”), huoltoasema ja kauppa.


title: Kuivasensaari

text: Kuivasensaari on noin 180 asukkaan saari Saimaassa.


title: Kuivasensaari

text: Kuivasensaari kuuluu Savitaipaleen kuntaan Etelä-Karjalassa, ja sen kylät ovat Pettilä, Kuivanen, Korhola, Tukiala ja Rahikkala. Pettilässä sijaitsee kyläkeskus, joka tarjoaa muun muassa kirjaston, postin ja mahdollisuuden käyttää internetiä.


title: Kuivasensaari

text: Kuivasensaarelta on noin 40 kilometrin matka Lappeenrantaan. Saari on varsin suosittu kesälomakohde, ja kesäisin siellä saattaa asua jopa 3 000 ihmistä. Pettilässä on kyläkeskuksen Pikku-Puodin lisäksi yleinen uimaranta, metsästysmaja ja vuonna 2015 valmistunut hiekkatekonurmikenttä. Naapurikylä Rahikkala tunnetaan kirkonrakentajistaan ja kunnostetusta tuulimyllystään.


title: Kuivasensaari

text: Kuivasensaari oli Vuoden eteläkarjalainen kylä 1999.


title: The Red Shoes

text: The Red Shoes voi viitata seuraaviin:


title: The Red Shoes (albumi)

text: The Red Shoes on Kate Bushin seitsemäs studioalbumi vuodelta 1993. Sitä seurasi hänen ohjaamansa ja käsikirjoittamansa 44-minuuttinen elokuva "The Line, the Cross and the Curve". Albumin nimiraita sekä kappaleet ”And So Is Love” ja ”Rubberband Girl” esitetään kolmen muun laulun ohella elokuvassa kokonaisuudessaan.


title: The Red Shoes (albumi)

text: Kate Bush teki levyllä yhteistyötä muun muassa Eric Claptonin, Michael Kamenin, Jeff Beckin ja Princen kanssa. Monet fanit ovat kuitenkin pitäneet levyä artistin heikoimpana.


title: The Red Shoes (albumi)

text: Albumin nimi ja kannen aihe ovat peräisin Michael Powellin ja Emeric Pressburgerin balettiaiheisesta elokuvasta Punaiset kengät vuodelta 1948. Elokuvan tarina käsittelee sen innoittajana toimineen H. C. Andersenin sadun tavoin taiteensa vallassa olevaa tanssijaa, joka ei pysty ravistamaan punakenkiä jaloistaan ja löytämään rauhaa.


title: The Red Shoes (albumi)

text: Levyllä oleva kappale ”The Song of Solomon” juhlistaa Raamatun eroottisesta rakkaudesta kertovaa kirjaa Laulujen laulu. ”Eat the Music” puolestaan yhdistelee calypsoa ja muita karibialaisia kansanmusiikkityylejä.


title: The Red Shoes (albumi)

text: Albumi on omistettu Kate Bushin äidin Hannahin muistolle.


title: Koivukoski III

text: Koivukoski III on Kajaaninjoessa Kajaanissa sijaitseva vesivoimalaitos, jonka omistaa Kainuun Voima Oy. Voimalaitos tunnetaan myös nimellä "Tunnelivoimala" tai "Kajaaninjoen tunnelivoimala", koska osa voimalaitoksen toiminnoista sijaitsee Kajaanin keskustan alle lohitussa kalliotunnelissa. Voimalaitosta voitaisiin kutsua myös Petäjäkosken voimalaitokseksi, koska se on ensimmäinen koski, jonka voimalan tunneli ohittaa. Voimalaitoksen koneasema sijaitsee Petäisenniskan teollisuusalueella venesataman läheisyydessä. Voimalaitos valmistui vuonna 1995. Hankkeen kokonaiskustannukset olivat noin 168 Mmk (25,61 milj. €).


title: J. L. Austin

text: John Langshaw Austin (28. maaliskuuta 1911 Lancaster – 8. helmikuuta 1960 Oxford) oli brittiläinen analyyttiseen suuntaukseen kuulunut kielenfilosofi, joka kehitti pääosan nykyisestä puhetoimitusten eli puheaktien teoriasta ja terminologiasta. Kielifilosofian lisäksi Austin tutki mielenfilosofiaa, etiikkaa ja arkikielen filosofiaa.


title: J. L. Austin

text: Austin syntyi Lancasterissa ja opiskeli Balliol Collegessa Oxfordissa. Hän sai vaikutteita G. E. Moorelta, Bertrand Russellilta ja Gilbert Ryleltä, ja on vaikuttanut itse muun muassa John Searleen, R. M. Hareen ja Judith Butleriin. Hän toimi Aristotelian Societyn johdossa vuosina 1956–1957.


title: John Austin

text: John Austin voi tarkoittaa ainakin seuraavia henkilöitä:


title: Ada Roe

text: Ada Roe (6. helmikuuta 1858 – 11. tammikuuta 1970) oli pitkäikäinen britti.


title: Ada Roe

text: Roesta tuli maailman vanhin elossa oleva ihminen lokakuun 1968 aikana, kun tšekkoslovakialainen Marie Bernátková kuoli.


title: Ada Roe

text: Ada Roe kuoli 111-vuotiaana – hän olisi täyttänyt 112, jos olisi elänyt vielä vajaan kuukauden. Hänen jälkeensä maailman vanhin elävä ihminen oli Josefa Salas Mateo.


title: Ada Roe

text: Ada Roe oli viimeinen dokumentoitu elossa ollut 1850-luvulla syntynyt henkilö.


title: 000

text: 000 voi tarkoittaa:


title: Luettelo televisiosarjan Pako henkilöistä

text: Tämä artikkeli sisältää luettelon "Pako"-televisiosarjan henkilöistä.


title: Trevor Steven

text: Trevor McGregor Steven (s. 21. syyskuuta 1963 Berwick-upon-Tweed, Englanti) on englantilainen jalkapalloilija, pelipaikaltaan keskikenttäpelaaja.


title: Trevor Steven

text: Steven tunnetaan parhaiten ajastaan Evertonissa 1980-luvulla, jossa hän pelasi yli 200 ottelua, tehden 48 maalia. Evertonissa hän oli mukana voittamassa Cup-voittajien Cupia, kahta liigamestaruutta, FA Cupia ja Charity Shieldia vuosina 1984, 1985 ja 1987. Liigamestaruuskaudella 1986-87 Steven oli Evertonin paras maalintekijä 14 liigamaalillaan. Steven edusti myös Rangersia, jossa hän oli voittamassa liigamestaruutta vuosina 1990, 1991, 1993 ja 1994. Ranskan Ligue 1 -mestaruutta Steven juhli kerran pelatessaan Olympique Marseillen paidassa.


title: Trevor Steven

text: Englannin maajoukkuetta Steven edusti 36 kertaa ja teki maaotteluissa neljä maalia. Hän edusti maataan vuoden 1986 ja 1990 MM-kisoissa ja 1988 ja 1992 EM-kisoissa.


title: Kontrolloija (sarjakuvahahmo)

text: Kontrolloija () on Marvel-kustantamon sarjakuvissa esiintyvä superroisto, oikealta nimeltään Basil Sandhurst. Hahmon ensiesiintyminen tapahtui amerikkalaisen "Iron Man" -lehden numerossa 12 vuonna 1969. Kontrolloijan loivat Archie Goodwin ja George Tuska. Kontrolloija on pääasiallisesti Rautamiehen vihollinen.


title: Kontrolloija (sarjakuvahahmo)

text: Suomessa Kontrolloija esiintyi ensimmäisen kerran "Mega-Marvel"-lehden numerossa 6 vuonna 2001.


title: Kontrolloija (sarjakuvahahmo)

text: Basil Sandhurst syntyi Mainessa ja osoitti jo varhain muiden manipuloimiseen taipuvia ominaisuuksia. Myöhemmin tiedemiehenä toimiessaan hän kieltäytyi kunnioittamasta tieteentekemisen eettisiä periaatteita ja halusi kokeilla yhä radikaalimpia keinoja ihmisten mielenhallinnan kehittämisessä.


title: Kontrolloija (sarjakuvahahmo)

text: Sandhurst raivosi turhautuneena ja hänen veljensä Vincent yritti rauhoitella tätä. Yritys sai aikaan tahattoman räjähdyksen, joka rampautti Basilin. Vincent rakensi syyllisyyden raastamana veljelleen täysautomaattisen laboratorion, jossa Basil rakensi itselleen erikoisvahvan tukihaarniskan.


title: Kontrolloija (sarjakuvahahmo)

text: Haarniska oli nerokas ja sen avulla Basil kykeni imemään lähellään olevien ihmisten henkistä energiaa itseensä. Hän nimesi itsensä Kontrolloijaksi ja suunnitteli orjuuttavansa koko New Yorkin. Rautamies kuitenkin esti suunnitelman ja Kontrolloija joutui vankilaan.


title: Kontrolloija (sarjakuvahahmo)

text: Kuukausia myöhemmin Thanos iski vankilaan vapauttaen Kontrolloijan ja tarjoten tälle ulkoavaruudesta peräisin olevaa korkeateknologiaa. Thanos lupasi Kontrolloijalle maapallon herruuden ja parivaljakko ryhtyi vangitsemaan tusinoittain vankeja, joista uuttaa henkistä energiaa.


title: Kontrolloija (sarjakuvahahmo)

text: Kontrolloija kuitenkin ylimieliseksi ja vaaransi Thanoksen suunnitelmat. Epäonnistuessaan Kapteeni Ihmeen tuhoamisessa, Thanos jätti suunnitelmansa sikseen ja Kontrolloijan kuolemaan. Kontrolloija ei kuitenkaan kuollut ja hän perusti Justin Hammerin varastaman teknologian avulla ympärilleen kultin. Rautamies kuitenkin esti jälleen Kontrolloijan suunnitelmat ja passitti tämän vankilaan.


title: Kontrolloija (sarjakuvahahmo)

text: Kontrolloija kuitenkin pakeni vankilasta hyökäten Kostajia ja Vuokrasankareita vastaan. Hävittyään tämänkin taistelun, tympääntynyt Kontrolloija perusti oman klinikan, joka tarjosi rentoutuskeinoja uupuneille liikemiehille.


title: Kontrolloija (sarjakuvahahmo)

text: Käyttäen mielenhallintateknologiaansa hyväkseen, Kontrolloija hallitsi varakkaita toteuttamaan tahtonsa. Lopulta Tony Stark ilmoittautui klinikalle potilaaksi ja huomasi Kontrolloijan suunnitelmat. Niin Rautamies tuhosi klinikan ja Konrolloijan suunnitelmat.


title: Kontrolloija (sarjakuvahahmo)

text: Palattuaan Lautalle (superrikollisten vankila), Kontrolloija pakeni jälleen lukuisten muiden vankien mukana. Myöhemmin Kontrolloija kuitenkin joutui kahnauksiin Kostajien kanssa yhdessä U-Foesien kanssa ja vangittiin jälleen.


title: Kontrolloija (sarjakuvahahmo)

text: Kontrolloija pitää yllään ulkoista tukihaarniskaan, joka takaa hänelle täyden liikkuvuuden, yli-inhimilliset fyysiset voimat (Kontrolloija nostaa noin 500 kiloa) ja kestävyyden. Hän käyttää nks. Orjalevyjään hallitakseen toisten ihmisten mieltä ja imee samalla orjien henkistä energiaa itseensä. Tämän varastetun energian avulla Kontrolloijan voima kasvaa eksponentiaalisesti (hän kykenee maksimissaan nostamaan 50 tonnia) ja samalla Kontrolloija saa käyttöönsä uhriensa kaikki kyvyt ja taidot. Psionisesti Kontrolloija kykenee hallitsemaa heikkotahtoisimpia uhrejaan jopa ilman Orjalevyjään.


title: Kontrolloija (sarjakuvahahmo)

text: Uransa aikana Kontrolloija on käyttänyt myös monia muita nerokkaita keksintöjä, kuten tyrmäyskaasua ja rakettimoottorisaappaitaan.


title: Kontrolloija (sarjakuvahahmo)

text: Kontrolloija esiintyy Rautamiehen vastustajana 1990-luvun "Rautamies"-animaatiosarjassa. Jaksossa hänen Orjalevynsä teknologia perustui Starkin kehittelemään tekniikkaan ja niiden avulla hän kykeni myös hallitsemaan mentaalisesti Rautamiehen haarniskaa.


title: Entourage

text: Entourage on HBO:n vuosina 2004–2011 tehty televisiosarja, joka kertoo kuvitteellisesta elokuvatähdestä nimeltä Vincent Chase sekä tämän ystävistä ( ’seurue’, ’perässähiihtäjät’). Sarja perustuu läheisesti Mark Wahlbergin omiin kokemuksiin uransa alkuajoilta. Suomessa sarjaa ovat esittäneet Canal+ ja Sub.


title: Entourage

text: "Entouragen" kantavia teemoja ovat ystäväpiirin jäsenten väliset suhteet ja hollywoodmainen elämäntyyli, jonka realistisuutta on pyritty vahvistamaan lukuisilla tosielämän julkisuuden henkilöillä: sarjassa ovat esiintyneet cameorooleissa muun muassa Jimmy Kimmel, Scarlett Johansson, James Cameron, Snoop Dogg, LeBron James, Eminem ja Matt Damon. Sarjan tunnussävelmä on Jane’s Addictionin esittämä ”Superhero”.


title: Entourage

text: Entouragen ensimmäinen tuotantokausi kertoo filmitähti Vincent Chasen nousujohteisesta urasta tämän ensimmäisen menestyneen elokuvan, "Head Onin" jälkeen. Kauden alkupuolta värittää Vincen parhaan ystävän Ericin ja manageri Arin riitautuminen Vincen näyttelijänuran edistämisestä ja tämän tulevista työprojekteista. Turtlen laiskotellessa Drama yrittää menestyä veljensä jalanjälkiä seuraten, ja E seurustelee Arin toimistoapulaisen Emilyn (Samaire Armstrong) kanssa. Vincekin seurustelee, mutta hänen suhteensa ovat lyhyitä.


title: Entourage

text: Kauden puolivälissä selviää Vincen seuraava elokuva, "Queens Boulevard", jonka ohjaajaksi pestataan indie-ohjaaja Billy Walsh. Aluksi Walsh ei tule toimeen Ericin kanssa, mutta myöhemmin he siirtävät vihamielisyydet syrjemmälle, ja E:stä tulee virallisesti Vincen manageri. Kausi päättyy "Queens Boulevard"in kuvauksien alkamiseen.


title: Entourage

text: Toinen tuotantokausi keskittyy Vincelle tarjottuun päärooliin sarjakuvahahmo Vesimieheen perustuvassa elokuvassa "Aquaman". Arilla on vaikeuksia varmistaa Vincen sopimus, mutta Vincen onnistuu vakuuttaa elokuvan ohjaaja James Cameron siitä, että juuri hän on oikea näyttelijä rooliin. Uusia ongelmia kuitenkin ilmenee, kun Vincen vastanäyttelijäksi valitaan tämän entinen tyttöystävä Mandy Moore, jota kohtaan Vincellä on yhä tunteita, mutta joka on kihloissa ja lähellä naimisiinmenoa.


title: Entourage

text: Mandy ja Vince alkavat jälleen tapailla toisiaan, kun Mandyn parisuhteessa ilmenee ongelmia. Mandy palaa kuitenkin poikaystävänsä luokse, mistä Vince masentuu. Kaikesta huolimatta hän päättää näytellä "Aquaman"issa.


title: Entourage

text: Arilla on ongelmia pomonsa ja yrityskumppaninsa Terrence McQuewick´n (Malcolm McDowell) kanssa. McQuewick yrittää kaapata Vincen Arilta, mihin Ari ei suostu. Kauden lopussa erimielisyydet saavuttavat huippunsa, kun McQuewick erottaa Arin toimistosta. E alkaa tällä välin seurustella McQuewick´n tyttären Sloanin (Emmanuelle Chriqui) kanssa.


title: Entourage

text: Drama yrittää edelleen nousta tähteyteen harkiten jopa pohjeimplantteja. Adam Davies, Draman agentti, hylkää tämän sen jälkeen, kun Vince päättää pysyä Arin asiakkaana tämän saatua potkut. Turtle aloittaa oman uransa rap-artisti Saigonin managerina.


title: Entourage

text: Kolmas tuotantokausi alkaa "Aquaman"in ensi-illalla, ja supersankarielokuvasta kehkeytyy jättimenestys. Vaikeuksia syntyy, kun Vincen unelmaprojektin, huumeparoni Pablo Escobarin elämästä kertovan "Medellin"-elokuvan ja "Aquaman"in jatko-osan "Aquaman 2":n kuvausaikataulut menevät päällekkäin. Lopulta Warner Bros. antaa Vincelle potkut "Aquaman"-projektista. Tällä välin Ari yrittää pitää Vincen tyytyväisenä asiakkaana. Vaikka Ari onnistuukin perustamaan uuden, menestyksekkään toimiston Barbara Millerin (Beverly D'Angelo) avulla, hän alkaa laiminlyödä tähtiasiakastaan.


title: Entourage

text: E:n ja Sloanin suhde joutuu koetukselle, kun E ihastuu Sloanin ystävään Toriin (Malin Åkerman) yhteisen ryhmäseksisession jälkeen. Jännite parin välillä kasvaa, kun E kohtaa Sloanin ahdistelijan Seth Greenin.


title: Entourage

text: Kauden lopussa Drama onnistuu vihdoin työnhaussaan, kun hänet palkataan vakionäyttelijäksi uuteen Five Towns -televisiosarjaan. Llloyd nousee samalla Draman agentiksi hänen löydettyään Dramalle kyseisen roolin. Turtlen ura musiikkimanagerina päättyy koruttomasti, kun Saigonin alkuperäinen manageri ostaa hänet ulos sopimuksesta. Viimeisessä jaksossa Ari saa potkut Vincen managerin pestistä, koska tämä ei hangoittelevan työtapansa vuoksi pysty varmistamaan Vincelle roolia punk rock -yhtye The Ramonesista kertovassa elokuvassa.


title: Entourage

text: Kolmannen tuotantokauden toinen puolisko keskittyy lähes kokonaan Vinceen ja Ariin sekä "Medellin"-projektia varjostaviin ongelmiin. Yrittäessään saada Vinceä takaisin Ari vakuuttaa Vincelle pystyvänsä turvaamaan elokuvan tuotannon. Vincen uusi agentti Amanda (Carla Gugino) yrittää ohjata Vinceä muiden elokuvien pariin, mutta tämä kieltäytyy.


title: Entourage

text: Päästäkseen yhteisymmärrykseen Vince ja Amanda myöntävät kiinnostuksensa toisiaan kohtaan, mikä johtaa suhteen kehittymiseen. Kun "Medellin" lipeää jälleen Vincen ohjaksista, kyseenalaistaa tämä Amandan todellisen päämäärän. Vakuuteltuaan syyttömyyttänsä Amanda hylkää Vincen sekä agenttina että poikaystävänä. Takaisin palkatun Arin avustuksella Vince ja E varmistavat unelmaprojektinsa toteutumisen, kun he itse ostavat oikeudet "Medellin"in tekemiseen. Billy Walsh pakataan elokuvan ohjaajaksi, ja E kokeilee siipiään tuottajana.


title: Entourage

text: Osa 1:n juonen jatkumona Draman maine kasvaa, ja Five Townista tulee menestys. E ja Sloan muuttavat yhteen.


title: Entourage

text: Neljäs tuotantokausi alkaa "Medellin"in tuotannon käynnistymisellä. E:n ja Vincen välille kehkeytyy riitoja elokuvaa ja sen tuotantoa koskien. Elokuvan loppukohtaus on myös tuotantoryhmän kiistelyn aiheena. Kun "Medellin"in traileri vuotaa YouTubeeen, päättävät elokuvan tekijät käyttää sen tuomaa julkisuutta hyväkseen, ja Vince pestataan uuteen suuribudjettiseen projektiin. Sopimus ei kuitenkaan koske vain Vinceä, vaan myös E:tä ja Walshia, joiden välillä alkaa olla suurta vihamielisyyttä.


title: Entourage

text: Ari yrittää selvittää useita elämäänsä koskevia pulmia: ongelmia parisuhteensa, apulaisensa Lloydin, poikansa koulunkäynnin ja toimistonsa alaisten kanssa. Drama ja Turtle nähdään kauden aikana muun muassa marihuanaa ja vaatefetisimiä käsittelevissä sivujuonissa.


title: Entourage

text: E yrittää ailahtelevasti laajentaa oman toimistonsa asiakaskuntaa, joka koostuu vain Vincestä. Sattumalta E tapaa Anna Farisin, jota hän alkaa myös edustaa. E:lle syntyy ongelmia tasapainottelussa kahden asiakkaansa välillä, ja lopulta Faris antaa hänelle potkut.


title: Entourage

text: Kauden huipennuksessa kaveriporukka matkustaa Cannesin elokuvajuhlille "Medellin"in promootiotarkoituksessa. Cannesin yleisö kuitenkin lyttää elokuvan, ja miehet joutuvat myymään elokuvansa levitysoikeudet vaivaisen yhden dollarin hintaan.


title: Entourage

text: Kauden alussa Vince ja Turtle ovat Meksikossa. E ja Ari taasen ovat Kaliforniassa yrittäen saada Vincen näyttelijänuran takaisin raiteilleen: "Medellin" päätyi suoraan DVD:lle, ja kriitikot ovat lytänneet sekä elokuvan että Vincen roolisuorituksen. Drama on myös Hollywoodissa jatkamassa Five Towns -sarjan kuvauksia. Hänellä on suhde ranskalaiseen Jacquelineen, mutta suhde päättyy eroon. Ari palkkaa vanhan kollegansa Andrew Kleinin (Gary Cole) osakkaaksi toimistoonsa.


title: Entourage

text: Vince palaa Meksikosta "Danger Beach"-nimisen elokuvan roolinhakua varten. Elokuvan tuottaja ei kuitenkaan ole kiinnostunut Vincestä, ja ystävykset päättävät palata lukemaan käsikirjoituksia. "Nine Brave Souls"-niminen käsikirjoitus herättää E:n mielenkiinnon, ja elokuvan nimi vaihdetaan "Smoke Jumpers"iksi. Ari käskee E:tä aloittaa tarjouskilpailun "Smoke Jumpers"ista, johon Vince olisi kiinnitettynä, mutta he häviävät tarjouskilvan.


title: Entourage

text: Alan Gray, mies, joka erotti Vincen "Aquaman 2" -projektista omistaa nyt "Smoke Jumpers"in oikeudet, eikä suostu myöntämään Vincelle roolia elokuvassaan. Vincelle tarjotaan roolia uudessa "Benji"-elokuvassa, mutta tämä kieltäytyy. Ari päättää hankkia Vincelle roolin "Smoke Jumpers"ista ja haastaa Greyn golf-otteluun, jonka panoksena Vincen rooli on. Gray voittaa ottelun ja haukkuu Arin täysin, mutta saa sydänkohtauksen ja kuolee kentälle. Hautajaisissa Arille tarjotaan Greyn paikkaa studion johtajana. Hänen onnistuu junailla paikka Dana Gordonille, mikä varmistaa Vincen roolin "Smoke Jumpers"issa. Tällä välin Turtlella on romanssinpoikanen Jamie-Lynn Siglerin kanssa, mutta Turtlen intiimin paljastuksen vuoksi orastava suhde romahtaa.


title: Entourage

text: "Smoke Jumpers"in kuvaukset alkavat, mutta Vince ja elokuvan ohjaaja Verner (Stellan Skarsgård) riitautuvat ja lopulta Verner antaa Vincelle potkut. Asiasta seuranneen sekamelskan seurauksena elokuvan tuotanto katkaistaan tyystin. Turtlen ja Jamie-Lynnin suhde lämpenee jälleen. Ystävykset palaavat viikoksi Queensiin pohtimaan tulevaisuutta.


title: Entourage

text: Turtle ja Jamie-Lynn paljastavat seurustelevansa. Vince yrittää saada roolin Gus Van Santin uudessa elokuvassa, mikä ei kuitenkaan onnistu. Vince erottaa E:n, joka palaa Hollywoodiin keskittyäkseen toiseen asiakkaaseensa Charlieen (Bow Wow). Vince antaa myöhemmin E:lle anteeksi saatuaan tämän sitkeyden johdosta pääroolin Martin Scorsesen tulevasta elokuvasta, Kultahattu-romaaniin pohjautuvasta "The Great Gatsby"sta. Kausi päättyy Hollywoodiin, johon kaverukset palaavat juhlimaan.


title: Entourage

text: Kuudennen tuotantokauden alussa "The Great Gatsby" on nostanut Vincen jälleen supertähtien joukkoon, ja seuraavana projektina häämöttää elokuva Enzo Ferrarista. Arilla on ongelmia työntekijänsä ja ystävänsä Andrew Kleinin kanssa: Klein pettää vaimoaan Marloa erään agenttinsa, Lizzien kanssa. Pettäminen johtaa lopulta Andrew´n ja Marlon eroon. Ari uhkaa Andrew´ta potkuilla, ellei tämä onnistu Aaron Sorkinin kiinnittämisessä. Hakiessaan materiaalia kotoaan Marlo sytyttää muistiinpanot palamaan, minkä seurauksena Andrew ajaa autollaan seinän läpi olohuoneeseen joutuen tästä hyvästä vankilaan. Sorkin hyväksyy sopimuksen kuullessaan Andrew´n vaivannäöstä.


title: Entourage

text: Turtle astuu julkisuuteen Jamien rinnalla, mutta tuntee riittämättömyyttä. Hän yrittää aloittaa oman uransa, mutta epäonnistuttuaan hän aloittaa liiketoiminnan opiskelun. Drama kysyy Turtlelta, voisiko Jamie liittyä "Five Towns"in näyttelijäkaartiin. Jamie suostuu, mutta Drama epäilee sarjan tuottaja Dan Coakleyn aikeita. Coakley myöntää mieltymyksensä Jamiehen ja saa Draman raivostumaan, minkä seurauksena Coakley uhkaa kirjoittaa Draman ulos sarjasta. Drama yrittää kerätä todisteita Coakleyn pettämisaikeista potkuja pelätessään, mutta helpottuu kuullessaan jatkavansa sarjassa.


title: Entourage

text: Turtle ja eräs Vincen kotiin murtautuneen tyttökerhon jäsen, Brooke, ihastuvat. Jamie huomaa tämän ja matkustaa kuvauksiin Uuteen-Seelantiin päättäen erota Turtlesta. Turtle tajuaa Jamien olevan hänelle rakas ja matkustaa Uuteen-Seelantiin, mutta Jamie ei suostu kaukosuhteeseen. Pettynyt Turtle matkustaa Italiaan tapaamaan Vinceä. E:llä on vaikeuksia päättää kahden naisen, Sloanin ja pyrkyrimäisen Ashleyn, välillä. Lopulta hänen vaakansa kallistuu Sloanin puolelle, jonka ansiosta E saa työpaikan Murray Berensonin (George Segal) toimistosta.


title: Entourage

text:
Lloyd eroaa Arin palveluksesta ja solmii urakehityksen toivossa sopimuksen Adam Daviesin kanssa. Lloyd ja Ari taistelevat Draman edustamisoikeudesta, sillä tämä haluaa ulos "Five Towns"ista, jotta pääsisi esiintymään uuteen "Melrose Place" –sarjaan. Tämä onnistuu, mutta Drama saa koe-esiintymisessään sydänoireita, mikä saa hänet harkitsemaan näyttelijänuransa jatkoa.
McQuewick tarjoaa Arille firmansa ostoa, mihin Ari tinkimisen ja neuvottelujen jälkeen suostuu. Ari saapuu toimistoon paintball-aseen kanssa erottaakseen epämieluisat työntekijät. Adam Davies saa potkut, ja Lloyd saa päivän aikaa palata Arin alaisuuteen. Lloyd saapuu kieltäytyäkseen tarjouksesta, mutta yllättyy, kun Ari tarjoaa hänelle kaivattua sopimusta virallisena agenttina.


title: Entourage

text: "Melroce Place"n tuottaja haluaa Draman koe-esiintymiseen, ja Drama tajuaa kyseessä olevan kunnia-asia. Hän uusii koe-esiintymisensä, muttei saa roolia. Draman esiintyminen kuitenkin vakuuttaa valitsijat, ja hänelle luvataan suunnitella oma sarja.


title: Entourage

text: E haluaa Sloanin takaisin, mistä tämä vimmastuu syyttäen E:tä itsekkyydestä, kypsymättömyydestä ja sitoutumiskammosta, mihin E vastaa näyttämällä kihlasormuksen mykistäen Sloanin. Seuraavana päivänä pari kertoo kihlausuutisen Vincelle ja Dramalle, jotka nousevat Italian-koneeseen kihlaparin jäädessä kentälle syleilemään toisiaan.


title: Entourage

text: Entouragen seitsemäs tuotantokausi esitettiin Yhdysvalloissa kesä-syyskuussa 2010.


title: Entourage

text: Kahdeksas ja viimeinen tuotantokausi esitettiin Yhdysvalloissa heinä-syyskuussa 2011.


title: Entourage

text: Voitettujen palkintojen lisäksi Entourage on ollut muun muassa Emmy-palkintoehdokkaana 15 kertaa, Golde Globe -ehdokkaana 13 kertaa, Screen Actors Guild Awards -ehdokkaana neljästi ja Satellite Awards -ehdokkaana viidesti.


title: C. D. Broad

text: Charlie Dunbar Broad (yleensä C. D. Broad, 30. joulukuuta 1887 – 11. maaliskuuta 1971) oli englantilainen analyyttiseen suuntaukseen kuulunut tietoteoreetikko, filosofianhistorioitsija, tieteenfilosofi, moraalifilosofi ja mielenfilosofi.


title: C. D. Broad

text: Broadista tuli Cambridgen yliopiston filosofian professori vuonna 1933. Hän sai vaikutteita muun muassa John Lockelta, William Ernest Johnsonilta, Alfred North Whiteheadilta, G. E. Moorelta ja Bertrand Russellilta, ja on vaikuttanut itse muun muassa A. J. Ayeriin.


title: Kaarlen yliopisto

text: Kaarlen yliopisto Prahassa (, ) on Prahassa sijaitseva Tšekin suurin ja vanhin yliopisto. Tšekin vapautuminen samettivallankumouksessa 1989 vilkastutti yliopiston toimintaa. Yliopiston perusti Kaarle IV vuonna 1348, ja se on myös koko Euroopan vanhimpia yliopistoja. Nykyään Kaarlen yliopistossa on 17 tiedekuntaa.


title: Kaarlen yliopisto

text: Keskiajalla tunnettuja Prahassa opiskelleita suomalaisia olivat piispat Maunu Tavast ja Bero Balk. Uskonpuhdistuksen jälkeen yhteys katkesi, koska protestantit eivät halunneet opiskella katolisissa yliopistoissa. Voimakas Prahan opillinen vaikutus tuli Suomeen 1600-luvulla sen vuoksi, että suomalaiset sotilaat olivat mukana kolmikymmenvuotisen sodan aikana ryöstämässä Kaarlen yliopiston kirjastoa, mm. Francis Baconin teoksia. Nykyajan tunnettuja Kaarlen yliopistossa opiskelleita ovat radiokuuluttaja Jari Aula, jazzlaulaja Vanessa Philipp, säveltäjä Jarmo Sermilä, elokuvaohjaaja Pirjo Honkasalo ja kirjailija Alexandra Salmela.


title: Haapa-Kimola

text: Haapa-Kimola (myös Haapakimola) on kylä Iitin kunnassa Kymenlaakson maakunnassa. Haapa-Kimolan kylä on asutettu viimeistään 1400-luvun lopussa. Alun perin kylän nimi oli pelkkä Kimola, mutta Kouvolan Jaalan Kimolasta erottumiseksi sen nimi muutettiin Haapa-Kimolaksi viittauksena alueella runsaasti kasvaviin haapoihin.


title: Haapa-Kimola

text: Kylässä on kolmiopettajainen noin 60 oppilaan ala-aste. Kylällä on paljon nuorille suunnattua toimintaa, muun muassa koulun tiloissa järjestettävä kiipeilykerho, jota varten koululle on rakennettu kiipeilyseinä. Koulun tiloissa järjestetään myös liikuntakerhotoimintaa.


title: Haapa-Kimola

text: Kylällä on myös oma seuratalo, ja Saarasilla sijaitsee museo.


title: Adanan maakunta

text: Adanan maakunta on yksi Turkin 81 maakunnasta. Adanan pinta-ala on 13 844 neliökilometriä ja väkiluku 2,166 miljoonaa (vuoden 2014 lopun arvio). Maakunta sijaitsee eteläisessä Turkissa Välimeren rannalla.


title: Adanan maakunta

text: Adanan naapurimaakuntia ovat Mersin, Osmaniye, Kahramanmaraş, Kayseri ja Niğde.


title: Adanan maakunta

text: Maakunnan pääkaupunki on Adana (1 663 485 as., arvio 31.12.2014).


title: Kotkan rannikkopataljoona

text:
Kotkan rannikkopataljoona (KOTRP) oli yksi Suomenlahden meripuolustusalueen joukkoyksiköistä päätehtävänään meritiedustelijoiden kouluttaminen. Joukkoyksikkö perustettiin 1. tammikuuta 2007.
Kotkan Rannikkopataljoonaan yhdistettiin Kotkan ja Haminan alueen säilyneet merivoimatoiminnot.


title: Kotkan rannikkopataljoona

text: Joukkoyksikkö lakkautettiin vuoden 2013 lopussa. Tieto lakkautuspäätöksestä julkaistiin 8. helmikuuta 2012 osana puolustusvoimien säästösuunnitelmia. Suurin osa viimeisistä varusmiehistä kotiutui kesällä 2013.


title: Kotkan rannikkopataljoona

text: Pataljoonan perusyksiköt olivat Kotkan edustalla Kirkonmaan saarella sijaitseva Kirkonmaan linnake ja Ohjuspatteri (OhjPtri/KOTRP) Haminassa. Lisäksi toimintaa oli Kotkassa Haapasaaressa ja Kuusisen sotilassatamassa. Pataljoonan esikunta sijaitsi Haminan kasarmialueella Reserviupseerikoulun yhteydessä. Esikunnan alaisuudessa oli Haminassa toimiva Tietotekniikkakeskus, Kuusisen Merikuljetuskeskus ja Kirkonmaan linnakkeella toimiva Kotkan Merivalvontakeskus, jonka alaisuudessa toimii Haapasaaren merivalvonta-asema.


title: Kotkan rannikkopataljoona

text: Pataljoonan viimeinen komentaja oli komentaja Juha-Antero Puistola.


title: Kotkan rannikkopataljoona

text: Kotkan Rannikkoalueen aikaisena komentajana toimivat 2000-luvun vaihteessa everstiluutnantti Timo Junttila ja komentaja Tapio Maijala ja Kotkan Rannikkopatteriston everstiluutnantti Teuvo Rönkkönen.


title: Rikalan kanava

text: Rikalan kanava oli Ruotsin kuninkaan Kustaa III:n Lempäälässä käynnistämä kanavahanke jolla oli tarkoitus avata vesiliikenneyhteys Pyhäjärven ja Vanajaveden välille. Kanavaa alettiin kaivaa pääosin sotilaiden voimin Lempäälän Mattilassa vuonna 1778. Kun 1788 alkoi Venäjää vastaan sotilaat vietiin pois kanavatyömaalta ja rakentaminen jatkui vielä seuraavaan kevääseen paikallisin voimin. Tämän jälkeen työt pysähtyivät lopullisesti ja kanava jäi keskeneräiseksi kaivannoksi. Nykyään kanavatyömaa näkyy paikka paikoin leveänä ojana.


title: Rikalan kanava

text: Kanavasta oli tarkoitus tulla 2 kilometriä pitkä ja siihen oli määrä rakentaa yksi kivestä muurattu 24 metriä pitkä ja 4,5 metriä leveä sulku. Rikalan kanava oli ainoa sulkukanavahanke, jota valtiovalta yritti toteuttaa Ruotsin vallan aikana.


title: Rikalan kanava

text: Lempäälän kunnan yhteishankkeessa Rikalan kanavan kohdalle on tarkoitus rakentaa reitti, jolla johdetaan vettä Vanajavedestä Hulauden järvialueelle. Reitti on tarkoitus toteuttaa osaksi avokanavana ja osaksi putkena. Hankkeen tavoitteena on Hulauden alueen vedenlaadun parantaminen.


title: Full Tilt Poker

text: Full Tilt Poker on kesäkuussa 2004 aloittanut yhdysvaltalainen nettipokerihuone. Se on kuulunut maailman suurimpiin nettipokerihuoneisiin PokerStarsin ja PartyPokerin ohella.


title: Full Tilt Poker

text: Full Tilt Poker suljettiin keväällä 2011 ja pelaajat eivät saaneet pelitileille jääneitä rahojaan. Yhdysvaltain liittovaltion syyttäjä Preet Bhararan mukaan kyseessä ei ollut oikea pokerisivusto, vaan maailmanlaajuinen pyramidihuijaus. Epäilyn mukaan Full Tilt Pokerin johto ja omistajat siirsivät itselleen 320 miljoonaa euroa pelaajien rahoja. Heinäkuussa 2012 PokerStars osti Full Tilt Pokerin ja sopi Yhdysvaltain oikeusministeriön kanssa Full Tiltin rahojen palauttamisesta pelaajille. Full Tilt Pokerin entinen toimitusjohtaja Ray Bitar pidätettiin heinäkuun 2012 alussa.


title: Full Tilt Poker

text: PokerStarsin omistaja Rational Group osti Full Tilt Pokerin, ja avasi sivuston uudelleen marraskuussa 2012 495 päivää sen sulkemisen jälkeen.. Vuonna 2014 Amaya Gaming Group Inc osti Rational Groupin sekä sen brändit PokerStarsin ja Full Tilt Pokerin. Toukokuussa 2016 Full Tiltin pelaajapooli yhdistettiin PokerStarsin kanssa ja käyttöliittymä lakkautettiin.


title: Full Tilt Poker

text:
Full Tilt Pokeria edustivat ennen sulkemista useat tunnetut pokeriammattilaiset ja pokerihuoneen "Team Full Tiltin" jäsenet pelaavat säännöllisesti sivustolla. Tiimin jäseniä olivat Howard Lederer, Chris Ferguson, Jennifer Harman, Erick Lindgren, Mike Matusow, Allen Cunningham, Phil Ivey, John Juanda, Phil Gordon, Erik Seidel, Andy Bloch, Patrik Antonius, Gus Hansen ja Tom "Durrrr" Dwan. Osa heistä oli pokerihuoneen osakkeenomistajia.
"Team Full Tiltin" lisäksi pokerihuonetta edustivat "Full Tilt Pros" -pokeriammattilaiset, joita sivusto sponsoroi. Näitä olivat Brandon Adams, Dario "Ruy" Alioto, Richard Ashby, Amanda "Mandy B" Baker, João Barbosa, Aaron Bartley, Thomas Bihl, Sascha Biorac, Andy Black, Farzad Bonyadi, Brad Booth, Alan Boston, David Bradley, Steve Brecher, Richard Brodie, Eric Cajelais, John Cernuto, Lynette Chan, David Chiu, Scott Clements, Diego Cordovez, John D'Agostino, Roland de Wolfe, Bill Edler, Trond Erik Eidsvig, Eli Elezra, Peter "Nordberg" Feldman, Scott Fischman, Perry Friedman, Bill Gazes, Kirsty Gazes, Markus Golser, Michael Gracz, David Grey, Jared "TheWacoKidd" Hamby, Michael Gracz, Rob Hollink, Niki "KaiBuxxe" Jedlicka, Chip Jett, Karina Jett, Berry Johnston, Martin Kläser, Christiane Klecz, Erich Kollmann, Søren Kongsgaard, Markus Lehmann, Alfredo "Toto" Leonidas, Marco Liesy, JJ Liu, Jeff Madsen, Greg Mascio, Rino Mathis, Nenad Medic, Dag Mikkelsen, Robert Mizrachi, Jordan "iMsoLucky0" Morgan, Greg Mueller, David Oppenheim, Stuart Paterson, Max Pescatori, David Pham, Stefan Rapp, Ben Roberts, Eddy Scharf, Erica Schoenberg, Nick Schulman, Huckleberry Seed, Keith Sexton, Matt Sexton, Paul Sexton, Beth Shak, David Singer, Gavin Smith, Roland Specht, Siegfried "Sigi" Stockinger, Johan Storåkers, Kenny Tran, Marco Traniello, Michael Tureniec, Jon "PearlJammed" Turner, Jens Voertmann, Hans Martin Vogl, Mark Vos, Thomas Wahlroos, Paul Wasicka, Robert Williamson III, Roy "the Oracle" Winston, Paul Wolfe, Christoph Wolters ja Steve Zolotow.


title: Full Tilt Poker

text: Pokeriammattilaisten lisäksi pokerihuone sponsoroi joukkoa pelaajia, joiden pääammatti ei ole pokeri. Näitä olivat Bruce Buffer (Ultimate Fighting Championshipin pääkuuluttaja), Don Cheadle (näyttelijä), Michael Craig (kirjailija), Jay Greenspan (kirjailija ja kolumnisti), Matt Hughes (Ultimate Fighting Championship -mestari), Brian Koppelman (elokuvakäsikirjoittaja), Jim McManus (kirjailija ja toimittaja), Ali Nejad (pokeriohjelmien juontaja) ja Mike Swick (Ultimate Fighter -ammattilainen). Heidän lisäkseen "Full Tilt Pokerin ystäviksi" kutsuttuun ryhmään kuului myös vuoden 2007 WSOP:n pääturnauksen voittaja Jerry Yang.


title: Full Tilt Poker

text: Full Tilt Poker sponsoroi myös The Hendon Mobin verkkosivustoa ja sen pelaajia Barny Boatmania, Ross Boatmania, Joe Beeversia ja Ram Vaswania sekä pokeriopetukseen keskittyneen Cardrunners-sivuston pelaajia Taylor Cabya, Brian Hastingsia, Eric Liuta, Haseeb Qureshia, Mike Schneideria, Cole Southia, Brian Townsendia ja Andrew Wigginsia.


title: Full Tilt Poker

text: Full Tilt Pokerin uudelleen avaamisen jälkeen "Team Full Tiltin" jäsenet ovat Gus Hansen , Tom "Durrrr" Dwan ja Viktor "Isildur1" Blom.


title: Full Tilt Poker

text: Full Tilt Poker oli useiden television pokeriohjelmien pääsponsori. Näitä ovat:


title: Lidköpingin kunta

text: Lidköpingin kunta () on Länsi-Götanmaan läänissä sijaitseva Ruotsin kunta. Maakuntajaossa se kuuluu Länsi-Götanmaahan. Kunnan keskustaajama on Lidköping.


title: Lidköpingin kunta

text: Kunnan maapinta-ala on 698,63 neliökilometriä (1.1.2016) ja asukasluku 39 009 henkeä (31.12.2015).


title: Lidköpingin kunta

text: Lidköpingin kunnan nähtävyyksiin kuuluu muun muassa Läckön linna. Vänernin rannalla sijaitsee Lidköpingin satama.


title: Lidköpingin kunta

text: Vuonna 2007 kunnassa oli 381,09 km² peltoa, joten saman ajankohdan maapinta-alaan vertaamalla saadaan peltojen osuudeksi 54,2 prosenttia kunnan maapinta-alasta.


title: Lidköpingin kunta

text:
Nykyinen kunta koostuu vanhasta Lidköpingin kaupungista ja 31 entisestä maalaiskunnasta. Vuoden 1952 kuntauudistuksessa muodostettiin seitsemän "suurkuntaa":
Lidköpingin kaupunkiin uudistus ei vaikuttanut.


title: Lidköpingin kunta

text: Kuntaliitokset Lidköpingin kuntablokissa suoritettiin jo vuonna 1969, jolloin edellä mainitut seitsemän maalaiskuntaa ja kaupunki yhdistettiin. Tuolloin lakkautettiin myös vuonna 1919 perustettu Järpåsin taajaväkinen yhdyskunta. Uusi kunta oli muodollisesti Lidköpingin kaupunki, kunnes se vuonna 1971 muutettiin Lidköpingin kunnaksi Ruotsin siirtyessä yhtenäiseen kuntamuotoon.


title: Lidköpingin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 217 Suomessa syntynyttä, mikä vastasi 0,6 prosenttia kunnan väestöstä.


title: Lidköpingin kunta

text: Vielä vanhempien vuoden 1984 lopun tietojen mukaan 3,7 prosenttia kunnan asukkaista oli ulkomailla syntyneitä. Tuolloin kunnassa asui 267 Suomessa syntynyttä, mikä vastasi 0,8 prosenttia kunnan väestöstä.


title: Lidköpingin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 190 089 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 104 000 kruunua.


title: Lidköpingin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Lidköpingin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Lidköpingin kunta

text: Kunnassa on 7 taajamaa, joiden osuus kunnan väestöstä vuoden 2010 lopussa oli 75,9 prosenttia. Taajamien ulkopuolella asui tuolloin 9 171 asukasta. Seuraavassa on lueteltu kunnan alueella sijaitsevat taajamat väkilukuineen:


title: Lidköpingin kunta

text: Kunnan keskustaajama on lihavoitu.


title: Lidköpingin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Lidköpingin kunta

text: Luettelossa mainituista taajamista Råda, Stenhammar ja Tofta ovat sittemmin kasvaneet yhteen Lidköpingin taajaman kanssa.


title: Lidköpingin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Lidköpingin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Lidköpingin kunta

text:
Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Kunnallisvaaleissa Lidköpingin kunta on jaettu seuraaviin vaalipiireihin:
Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Lidköpingin kunnanvaltuustossa vuodesta 1973 lähtien.


title: Lidköpingin kunta

text: Vuodesta 2016 alkaen kunta on jaettu seuraaviin piireihin:


title: Lidköpingin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Lidköpingin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Sturm und Drang (yhtye)

text: Sturm und Drang oli Vaasassa vuonna 2004 perustettu suomalainen metalliyhtye. Sen tyyli on hyvin power metal -painotteista, mutta yhtyeen musiikissa on vaikutteita myös perinteisemmästä heavy metalista ja hard rockista. Suomessa ja muissa Pohjoismaissa yhtyeen levy-yhtiö on Helsinki Music Company ja muualla Euroopassa saksalainen GUN Records. Yhtye sai aloittaessaan huomiota jäsentensä nuoren iän ansiosta: ensimmäisen levyn ilmestyessä Sturm und Drangin jäsenet olivat 15–16-vuotiaita. Yhtye esiintyi uransa aikana Suomen lisäksi muun muassa Saksassa, Japanissa ja Italiassa. Sturm und Drangin kahta ensimmäistä levyä on myyty yhteensä lähes 100 000 kappaletta. Yhtye hajosi vuonna 2014.


title: Sturm und Drang (yhtye)

text: Idean yhtyeen perustamisesta saivat laulaja-kitaristi André ja basisti Henrik ollessaan kotimatkalla Judas Priestin konsertista vuonna 2004. Keikan jälkeen pojat päättivät perustaa yhtyeen. He pyysivät mukaan samassa koulussa olleet Callen ja Jepen. Pojat soittivat covereita Callen kellarissa muun muassa Judas Priestiltä ja Diolta. Vain pari viikkoa tämän jälkeen heillä oli ensimmäinen esiintyminen. Esiintymisen jälkeen yhtye tajusi tarvitsevansa toisen kitaristin, joten mukaan pyydettiin Andrén vanha ystävä Alex. Nimensä Sturm und Drang otti Saksassa 1700-luvulla vaikuttaneesta samannimisestä kirjallisuus- ja musiikkiliikkeestä.


title: Sturm und Drang (yhtye)

text: Yhtyeen ensimmäinen single, ”Rising Son”, julkaistiin helmikuussa 2007. Se sijoittui Suomen virallisen singlelistan sijalle neljä. Ensimmäinen albumi, "Learning to Rock", julkaistiin toukokuussa. Se nousi julkaisuviikollaan Suomen virallisen albumilistan sijalle kolme. Toukokuussa yhtye teki GUN Recordsin kanssa levytyssopimuksen Eurooppaan. Keski-Euroopassa albumi julkaistiin elokuussa ja Japanissa marraskuussa. Suomessa debyyttialbumia myytiin platinalevyyn oikeuttava määrä.


title: Sturm und Drang (yhtye)

text: Ensimmäiselle Euroopan kiertueelleen yhtye lähti loka-marraskuussa 2007. Yhtye esiintyi Saksassa, Puolassa, Tšekissä, Unkarissa, Itävallassa, Sveitsissä ja Italiassa Apocalyptican ja Stam1nan lämmittelijänä. Vuodeksi 2008 suunniteltu Euroopan-kiertue peruuntui kotimaiden kiireiden takia.


title: Sturm und Drang (yhtye)

text: Vuonna 2008 Sturm und Drang äänestettiin vuoden yhtyetulokkaaksi Emma-gaalassa. Yhtyeen toinen albumi, "Rock ’n Roll Children", julkaistiin marraskuussa 2008. Sitä myytiin Suomessa viikon aikana kultalevyyn oikeuttava määrä, 15 000 kappaletta. Albumi debytoi Suomen albumilistan sijalla kaksi. Japanissa albumi julkaistiin marraskuussa, ja vuoden 2009 alussa muissa Pohjoismaissa ja Keski-Euroopassa. Yhtyeen kaksi ensimmäistä albumia tuotti suomalainen Jimmy Westerlund.


title: Sturm und Drang (yhtye)

text: Yhtye jäi tauolle vuoden 2009 aikana. Tauko venyi suunniteltua pidemmäksi, koska uudelle albumille ei löydetty sopivaa tuottajaa. Monet tuottajista olisivat halunneet tehdä albumin, josta yhtye on helppo tunnistaa. Yhtye itse kuitenkin halusi tehdä jotain erilaista. Lopulta tuottajaksi valittiin yhtyeen aiemmatkin albumit tuottanut Jimmy Westerlund. Alkuvuodesta 2010 yhtyeen basisti Henrik Kurkiala erosi yhtyeestä, ja yhtye alkoi etsiä uutta basistia. Vuoden 2010 syksyllä yhtye löysi uuden basistin, Joel Wendlinin, joka on yhtyeen jäsenten hyvä ystävä. Vuoden 2011 alkupuolella kitaristi Alex Ivars erosi yhtyeestä ja hänen tilalleen otettiin Jani Kuoppamaa.


title: Sturm und Drang (yhtye)

text: Huhtikuussa 2011 yhtye oli äänittänyt kaksi kappaletta tulevalle kolmannelle albumilleen. Maaliskuussa 2012 albumi oli miksausta vaille valmis julkaistavaksi Pohjoismaissa, Keski-Euroopassa ja Japanissa. Yhteensä yhtye teki 30 kappaletta, joista 10 julkaistiin albumilla. 21. syyskuuta 2012 yhtye julkaisi uuden albumin, nimeltään "Graduation Day". Sen ensimmäinen single on nimeltään ”Molly the Murderer”. Kappaleen musiikkivideon on ohjannut Marko Mäkilaakso. Albumin toisena singlenä julkaistiin kappale "Goddamn Liar" syyskuussa 2012.


title: Sturm und Drang (yhtye)

text: Yhtyeestä tehtiin Like a rockstar -niminen dokumentti vuonna 2014. Dokumentin tuotti Pampas Produktion AB.


title: Sturm und Drang (yhtye)

text: Yhtye lopetti vuonna 2014, kun sen jäsenillä alkoi olla muita suunnitelmia.


title: Sturm und Drang (yhtye)

text: Sturm und Drangin suurin taustavaikuttaja on laulaja André Linmanin isä Patrick Linman, joka on soittanut aikaisemmin kasariheviyhtyeessä Not Yet sekä myöhemmin kevyeen musiikkiin keskittyneessä yhtyeessä Place-2-Go. Patrick kirjoittaa Andrén kanssa kaikki kappaleet, ja toimii myös yhtyeen managerina. Musiikillisiksi vaikutteikseen Sturm und Drangin jäsenet ovat kertoneet Kissin, Iron Maidenin, Dion ja Judas Priestin.


title: Dry Tortugasin kansallispuisto

text: Dry Tortugasin kansallispuisto () on Yhdysvaltojen Floridan osavaltion Dry Tortugas -saarilla sijaitseva kansallispuisto. Dry Tortugas julistettiin Yhdysvaltain kansalliseksi suojelumonumentiksi vuonna 1935 ja kansallispuistoksi 26. lokakuuta vuonna 1992. Puisto on 262 km² laajuinen ja suurimmaksi osaksi vesialuetta. Sitä hallinnoi muiden Yhdysvaltain kansallispuistojen tapaan National Park Service.


title: Nord-Aurdal

text: Nord-Aurdal on yksi Norjan kunnista. Se sijaitsee Opplandin läänissä. Kunnan keskustaajama on Fagernes. Kunta on pinta-alaltaan noin 908 neliökilometrin suuruinen, ja asukastiheys on 7 as./km². Kunnan korkein kohta on Duptjernkampen, joka kohoaa 1 325 metrin korkeuteen. Tammikuussa 2013 tehdyn väestönlaskennan mukaan Nord-Aurdalin kunnassa oli 6 396 asukasta.


title: Nord-Aurdal

text: Nord-Aurdalin vaakunassa on tunturikatkeron kukkia.


title: Mazda 626

text: Mazda 626 on Mazdan ylemmän keskiluokan henkilöautomalli, jota valmistettiin viiden sukupolven verran. Auto tuli ensimmäisenä myyntiin kotimaassaan Japanissa nimellä Mazda Capella. Vientimarkkinoille sitä myytiin 626-nimellä. Suomessa auto tuli myyntiin 1979. Mallin edeltäjä oli (myös Capellaan perustuva) Mazda 61x -sarja. Mallin valmistus lopetettiin vuonna 2003 ja tilalle tuli Mazda 6.


title: Mazda 626

text:
Mazda 626 GB
Mazda 626 GC
Mazda 626 GD
Mazda 626 GE
Mazda 626 GF


title: Amanda Tapping

text: Amanda Tapping (s. 28. elokuuta 1965 Rochford, Iso-Britannia) on englantilaissyntyinen kanadalainen näyttelijä. Hänet tunnetaan etenkin roolistaan everstiluutnantti Samantha Carterina scifi-sarjassa "Tähtiportti".


title: Amanda Tapping

text: Tapping muutti perheineen Englannista Kanadaan ollessaan 3-vuotias. Hän opiskeli ympäristötieteitä ja draamaa, ja päätti näiden opintojensa jälkeen keskittyä näyttelemiseen. Tätä varten hän hakeutui Windsorin yliopistoon Ontarioon. Valmistuttuaan Tapping jatkoi teatteritaiteen opiskelua ja esiintyi erilaisissa teatteriproduktioissa. Hänellä oli myös pieniä rooleja televisiosarjoissa ja elokuvissa. 1990-luvun alkupuolella hän perusti ystäviensä kanssa "Random Acts" -nimisen komediaryhmän. "Tähtiportti"-sarjasta Tapping sai roolin vuonna 1997 ja oli siitä lähtien mukana sarjassa aina sen päättymiseen vuonna 2007 asti. Tämän jälkeen hän on jatkanut Tähtiportin spin-off-sarjassa "Stargate Atlantis", jossa hän teki ensiesiintymisensä vuonna 2004, sekä fantasiasarjassa nimeltä "Sanctuary", ja kauhusarjassa "Supernatural".


title: Amanda Tapping

text: Tapping asuu Vancouverissa Brittiläisessä Kolumbiassa miehensä Alan Kovacsin kanssa. Heillä on tytär Olivia. Tappingilla oli myös kolme veljeä, Richard, kaksoisveli Christopher sekä Steven. Steven kuitenkin kuoli sairauteen joulukuussa 2006.


title: Joshua Herdman

text: Joshua Mintone Herdman (s. 9. syyskuuta 1987 Hampton, Englanti, Yhdistynyt kuningaskunta) on brittiläinen näyttelijä, joka näytteli Gregory Goylea Harry Potter -elokuvissa. Herdman aloitti näyttelemisen seitsenvuotiaana näyttelijäisänsä Martinin inspiroimana.


title: Heckler & Koch P7

text: Heckler & Koch P7 () on saksalaisen Heckler & Koch -yhtiön valmistama itselataava pistooli. Se suunniteltiin vuodesta 1971 lähtien pieneksi, edistyneitä turvallisuusominaisuuksia sisältäväksi aseeksi.


title: Heckler & Koch P7

text: Heckler & Koch julkaisi P7:n ensimmäisen version usean vuoden kehityksen jälkeen vuonna 1976 nimellä PSP (). Sarjatuotanto aloitettiin vuonna 1979 ja lopetettiin vuonna 2005.


title: Heckler & Koch P7

text: P7 valittiin Yhdysvaltain maavoimien kokeisiin, joiden tarkoituksena oli löytää uusi palveluspistooli Colt M1911:n tilalle. Se kuitenkin hylättiin kokeiden alkuvaiheessa, sillä se ei täyttänyt vaatimuksia. Valituksi tuli sen sijaan Beretta M92. P7 oli alusta lähtien tarkoitettu Länsi-Saksan poliisivoimien pistooliksi, ja se otettiinkin käyttöön niiden ja rajavartioston piirissä. Huolimatta aseen korkeasta hinnasta, myös useat poliisilaitokset Yhdysvalloissa ottivat sen käyttöönsä; esimerkkeinä New Jerseyn osavaltion poliisi ja Utahin liikkuva poliisi.


title: Heckler & Koch P7

text: P7:ssä on ainutlaatuinen kahvan etuosassa sijaitseva vipuvirityssysteemi: Kun vipu painetaan alas, ase virittyy; kun vivusta päästetään irti, viritys purkautuu. P7 on näin ollen yksitoiminen (liipaisimen painaminen pelkästään vapauttaa vasaran/iskurin, eikä viritä sitä), ja monet pitävätkin sitä vipuvirityksen vuoksi eräänä turvallisimmista pistooleista kuljetettavaksi patruunapesässä. Vaikka tiedetäänkin tapauksia joissa poliisi on menettänyt P7:nsä rikolliselle, tunnetun itsepuolustus- ja asekouluttaja Massad Ayoobin mukaan yksikään näistä poliiseista ei ole tullut ammutuksi omalla aseellaan, johtuen P7:n harvojen tuntemasta painalluksen vaativasta virityssysteemistä.


title: Heckler & Koch P7

text: Toinen P7:n epätavallinen ominaisuus on sen kaasumäntähidasteiseen massasulkuun perustuva toiminta. Tämä sallii aseen tarkkuutta parantavan piipun kiinnittämisen suoraan runkoon, toisin kuin jäykkäyhteyteen perustuvissa pistooleissa. Ampuessa osa palokaasuista ohjataan piipusta sylinteriin, jossa sijaitseva mäntä viivästyttää luistin liikettä taaksepäin. Muita samanlaiseen toimintatapaan perustuvia pistooleja ovat huonosti menestyneet Steyr GB, Vektor CP1 ja Norinco M77B.


title: Heckler & Koch P7

text: P7:n piippulinja on hyvin alhaalla, mikä vähentää ammuttaessa piipun nousemista ja rekyylin tunnetta ampujan käsissä. P7:n iskuri voidaan myös kätevästi poistaa luistista sekunneissa turvallista säilytystä varten.


title: Heckler & Koch P7

text: Palveluspistoolina P7:ssä on haittana kaasumännästä johtuva nopea kuumeneminen. Lämpö on huomattavissa erityisesti ammuttaessa nopeasti tusinoittain laukauksia. Tällä ei ole paljoakaan merkitystä itsepuolustusta vaativissa tilanteissa, mutta ampumaharjoittelussa se voi olla haitaksi. Yhdysvaltain markkinoille tarkoitetut PSP/P7:t sisältävät tämän vuoksi pienen muovisen lämpökilven liipaisinsuojan yläosan sisällä, josta tuli myöhemmissä malleissa vakiovaruste. Pitkäaikaisen käytön seurauksena P7 on kaasumännästään johtuen myös altis likaantumiselle, ja vaati näin ollen kaasusylinterin puhdistuksen tietyin väliajoin pysyäkseen toimintakykyisenä. Saksalainen rajavartioston terrorisminvastainen erikoisjoukko GSG-9 on kuitenkin todistanut, että aseella voidaan ampua tuhansia laukauksia ennen kaasumännästä johtuvaa häiriötä.


title: Heckler & Koch P7

text: P7:ää valmistettiin useita eri malleja:PSP ja P7M8 ovat aseen ohuimmat ja näin ollen myös helpoimmin kätkettävät versiot. P7M13:ssa on 13-patruunan lipas, jonka vuoksi kahvan kokoa on jouduttu kasvattamaan. P7M10 on hieman suurempi johtuen .40 S&W -patruunan ampumisen kestävästä luistista. Vuonna 1992 julkaistiin rajoitettu erä elektrolyysittömällä nikkelipinnoitteella päällystettyjä P7-pistooleita. Nikkelipinnoite lisättiin malleihin M8, M13 ja M10.


title: Heckler & Koch P7

text: Huolimatta aseen pienestä koosta, P7M13 ei mahdu poliisin taskuaselaatikkoon (180 x 130 mm) ohjeiden mukaan aseteltuna.


title: VAV Yhtymä

text: VAV Yhtymä Oy on Vantaan kaupungin täysin omistama yleishyödyllinen asuntoyhtiö, joka tehtävänä rakennuttaa, omistaa ja hallinnoida vuokra-asuntoja. Yhtiö määrittelee tavoitteekseen laadukkaiden ja kohtuuhintaisten kotien tarjoamisen vantaalaisille.


title: VAV Yhtymä

text: Tammikuussa 2018 VAV-konsernin emoyhtiö VAV Asunnot Oy:n nimeksi vaihdettiin VAV Yhtymä Oy ja VAV Ara-asunnot Oy:n nimeksi vaihdettiin VAV Asunnot Oy.


title: VAV Yhtymä

text: VAV-konserni aloitti toimintansa vuonna 1986. Yhtiön perustamisen yhteydessä fuusioitiin lähes kaikki Vantaan kaupungin kokonaan omistamat asunnot yhden yrityksen alle helpommin hallittavaksi kokonaisuudeksi. 1990-luvun alun jälkeinen uusien asuntojen rakentaminen on rahoitettu kokonaan lainarahalla.


title: VAV Yhtymä

text: VAV Asunnot Oy:n tytäryhtiö VAV Kiinteistöt Oy sulautui emoyhtöön vuonna 2010. VAV:n asumisoikeusasunnot omistanut tytäryhtiö VAV Asumisoikeus Oy myytiin vuonna 2011 TA-Asumisoikeus Oy:lle, minkä jälkeen VAV Asunnot Oy on keskittynyt pelkästään vuokra-asuntotoimintaan. Vuonna 2011 yhtiölle perustettiin uusi tytäryhtiö VAV Palvelukodit Oy, joka hallinnoi VAV:n palvelutaloja. Tämä siirrettiin vuonna 2015 uuden tytäryhtiön VAV Hoivakiinteistöt Oy:n alaisuuteen tytäryhtiönä.


title: VAV Yhtymä

text: Vuoden 2015 lopussa yhtilöllä oli 10 187 vuokra-asuntoa, joissa asui noin 20 000 asukasta, mikä vastaa lähes 10 prosenttia vantaalaisista. Asuntojen käyttöaste oli 99,1 prosenttia (2015). Vuokra-asunnon hakijoita yhtiöllä oli toimintavuoden lopussa jonossa noin 4 500. Vuoden 2015 aikana vuokrattavaksi vapautui vanhoja tai uusia asuntoja ynteensä 1 394 kappaletta.


title: VAV Yhtymä

text: VAV Asunnot Oy on voittoa tuottamaton yleishyödyllinen yhtiö. Yhtiön perimät vuokrat määräytyvät omakustannusperiaatteella. Asuntojen vuokriin sisällytetään pääomakulut, jotka muodostuvat lainojen lyhennyksistä ja koroista.


title: VAV Yhtymä

text: 1.3.2016 lähtien keskimääräinen vuokra on yhtiöllä ollut 11,90 €/m² kuukaudessa (vaihteluväli 9,33–15,02 €/m²).


title: VAV Yhtymä

text: VAV Asunnot Oy:llä on suuri lainamäärä, mutta, koska lainat ovat aravan vuosimaksu- ja korkotukilainoja, korkoriski on pieni. Vuoden 2015 lopussa yhtiöllä oli pitkäaikaista lainaa 468 miljoonaa euroa. VAV:ssa vuoden 2004 jälkeen valmistuneiden asuntojen poistoajaksi on budjetoitu 40 vuotta.


title: Pertti Weckström

text: Pertti Mikko Juhani Weckström (24. tammikuuta 1933 Riihimäki – 19. lokakuuta 2010 Helsinki) oli suomalainen näyttelijä ja lääkäri.


title: Pertti Weckström

text: Weckström syntyi teatterinjohtaja Eino Werner Weckströmin ja näyttelijä Maija Aino Rauha Leppäsen perheeseen. Hän tuli ylioppilaaksi Mikkelin lyseosta 1951 ja valmistui lääketieteen lisensiaatiksi 1961. Jo 1950-luvulla Weckström näytteli opintojensa ohella monissa elokuvissa. Hän esiintyi useimmiten pienissä sivurooleissa, kuten humalaisena vänrikkinä Edvin Laineen "Tuntemattomassa sotilaassa" (1955). Weckströmin ainoa päärooli oli Roland af Hällströmin elokuvassa "Poika eli kesäänsä" (1955), joka on elokuvaversio F. E. Sillanpään esikoisromaanista "Elämä ja aurinko" (1916). Hän esiintyi myös lääkärinä useissa elokuvissa ja televisiosarjoissa, kuten "Akseli ja Elina" (1970), "Kahdeksan surmanluotia" (1972) ja "Punaiset" (1981).


title: Pertti Weckström

text: Myöhemmin Weckström vähensi näyttelemistä keskittyen lääkärinammattiinsa. Hän teki pääasiallisen elämäntyönsä lääkintöhallituksen terveydenhoito-osaston ylilääkärinä ja epidemiologina. Hän toimi myös Puolustusvoimien lääkärinä ja opetti virusoppia Helsingin yliopistossa. Lääkärinura päättyi vakavan sairauden aiheuttamaan sydämensiirtoon vuonna 1994. Hän ei kuitenkaan lopettanut kokonaan näyttelemistä, vaan esiintyi elokuvien ja teatterin lisäksi myös televisiossa ja radiossa. Hänen äänensä on kuultavissa ainakin jännityskuunnelmissa "Kosto", "Sokeripyssy" ja "Luottokorttihait". Hänen viimeiseksi roolikseen jäi oikeuslääkäri Simpasen rooli televisiosarjassa "Raid" (2000).


title: Pertti Weckström

text: Weckströmin puoliso vuodesta 1955 oli Eila Ragnhild Gabriella Hytönen, näyttelijä Tiina Weckström (s. 1956) on heidän tyttärensä.


title: Henri Laborit

text: Henri Marie Laborit (21. marraskuuta 1914 – 18. toukokuuta 1995) oli ranskalainen lääkäri, tutkija ja kirjailija. Hänelle myönnettiin Albert Lasker -palkinto kliinisestä lääketieteellisestä tutkimustyöstä vuonna 1957.


title: Henri Laborit

text: Laborit syntyi Hanoissa, Vietnamissa, ja aloitti uransa kirurgina laivastossa.


title: Henri Laborit

text: Laborit oli kiinnostunut psykoaktiivisista aineista, ja hänet tunnetaan yhä GHB:tä koskeneista tutkimuksistaan. Hän julkaisi uransa aikana kymmeniä kirjallisia teoksia.


title: Henri Laborit

text: Tieteellisen läpimurtonsa Henri Laborit teki ottaessa uuden Rhône-Poulenc -lääkeyhtymän (nyk. Sanofi-Aventis) tuotteen käyttöön. Yhtiön kemisti Paul Charpentier nimitti tuota uutta lääkeainetta, tutkimukselliselta koodinimeltään "RP4560" klooripromatsiiniksi. Alun perin Laborit kokeili klooripromatsiinia anestesiakäytössä, johon tuo aine myös otettiin. Kehitettiin niin kutsuttu neuroleptianalgesia. Klooripromatsiinin todettiin myös varsin nopeasti soveltuvan erityisen hyvin psykoottisille potilaille psykiatrisessa hoidossa. Klooripromatsiini on Suomessa valtaosin lääkityskäytöstä poistettuna (2014), koska sillä on joitakin hankalia sivuvaikutuksia kuten EPS:n (ekstrapyrimidaalinen oireyhtymä) ja NMS:n (pahanlaatuinen neuroleptioireyhtymä) mahdollinen ilmeneminen.


title: Luettelo Atarin julkaisemista videopeleistä

text: Tämä on luettelo Atarin julkaisemista videopeleistä. Nykyinen Atari, Inc. tunnettiin ennen vuotta 1999 nimellä GT Interactive ja vuodesta 1999 vuoteen 2003 nimellä Infogrames, Inc..


text: Nämä pelit ovat Atarin tai Atari Gamesin kehittämiä.


title: Sankarialokas

text: Sankarialokas on suomalainen sotilasfarssi vuodelta 1955. Sen on ohjannut ja käsikirjoittanut Aarne Tarkas. Fennada-Filmi teki vuosina 1952–1958 joka vuosi yhden sotilasfarssin, joista tämä on neljäs. Sen ensi-ilta oli Helsingissä 29. heinäkuuta 1955 Rexissä ja Tuulensuussa.


title: Sankarialokas

text: Fennada-filmin kolmen edellisen sotilasfarssin nimessä on käytetty sotilasslangin alokasta tarkoittavaa sanaa "monni". Tässä on kuitenkin päädytty yleiskieliseen sanaan. Tapio Ilomäki on käyttänyt musiikissa hyväkseen muun muassa vanhoja tuttuja sotilasfarsseja. Hän kuoli neljä päivää ennen elokuvan ensi-iltaa. Sakari Jurkan nimi on alkuteksteissä, mutta roolia ei ole lopullisessa versiossa. Yliluutnantti von Klingsporia salanimellä Esko Saros esittävä harrastajanäyttelijä Esko Sorsa on laulaja Riki Sorsan isä. Hän näyttelee myös roolit arabipetturina ja matruusina. Leo Jokela esittää tässä ensimmäisessä merkittävässä roolissaan romania. Välkkyä yksilöllisyyden opiskelijaa Antti Ojalaa näyttelee elokuvassa Kai Lappalainen.


title: Sankarialokas

text: Lasse Pöystin esittämä nuori kirjailija astuu varusmiespalvelukseen. Hänen vilkas mielikuvituksensa tuottaa armeijan harmauden vastapainoksi mahtipontisia sankariunelmia, vuoroin hän on olevinaan sukellusveneen urhoollinen matruusi Tim MacDonald tai sitten muukalaislegioonalainen Tom Smith.


title: Sankarialokas

text: Elokuva on tyypillinen 1950-luvun liukuhihnakomedia, jollaisia tuotettiin kansan viihteennälkään mahdollisimman halvalla ja nopeasti. Aikalaiskriitikoiden arviot elokuvasta olivat laimeita, olihan vastaavia elokuvia tuotettu jo lähes kyllästymispisteeseen asti, mutta muutamassa arviossa todettiin kasarmielämää parodioidun loistavasti. Tarkasta pidettiin kiinnostavana ohjaajana, joka "ei suostu tekemään mitään kaavamaista ja paikallaanpolkevaa", kuten Juha Nevalainen (Ilta-Sanomat) totesi. Silti moni kriitikko ajatteli Valma Kivitien (Elokuva-aitta) tavoin: "Elokuva on kalpea ja ote veltonlainen kaikesta työstä ja yrityksestä huolimatta."


title: Sankarialokas

text: Myöhemmin elokuva on saanut varsin ristiriitaisia arvioita. Eräässä kritiikissä sanotaan sen olevan "sotilasfarsseista pöhköimpiä" ja katsomisen arvoinen ainoastaan karismaattisten tähtinäyttelijöiden Lasse Pöystin ja Leo Jokelan ansiosta – ilman heitä sekoilu kuuluisi kriitikon mielestä historian roskakoriin. Myös huomautetaan, että Leo Jokelan rooli mustalaisena on lempeästi mutta silti kyseenalaisesti karrikoitu. Arto Pajukallio toteaa arviossaan, että elokuva on lajityypin pakottominta antia, ja pohtii, voisiko sitä kutsua sotilasfarsseista parhaaksi.


title: Spot-hinta

text: Spot-hinta tai spot-kurssi on arvopaperin, valuutan tai muun vaihdettavan hyödykkeen kyseisen hetken hinta, välittömästi () tapahtuvalle vaihdolle. Toimitusaika on usein yhden tai kahden käsittelypäivän päästä. Spot-kauppa eroaa siis futuuri- tai termiinikaupoista, joissa hinta sovitaan etukäteen, mutta kaupankohteen toimitus on tulevaisuudessa sovittuna ajankohtana.


title: Roderick Chisholm

text: Roderick M. Chisholm (1916, Seekonk, Massachusetts – 1999, Providence, Rhode Island) oli yhdysvaltalainen analyyttiseen suuntaukseen kuulunut filosofi. Hänen erikoisalojaan olivat tietoteoria, metafysiikka, vapaa tahto ja havaitsemisen filosofia. Hän väitteli tohtoriksi Harvardin yliopistosta Clarence Irving Lewisin ja D. C. Williamsin ohjauksessa, ja opetti Brown Universityssä.


title: Eino Ruutsalo

text: Eino Kalevi Ruutsalo (vuoteen 1936 Ruuth; 19. lokakuuta 1921 Tiutinen, Kymi – 2. huhtikuuta 2001 Helsinki) oli suomalainen elokuvaohjaaja ja taidemaalari.


title: Eino Ruutsalo

text: Ruutsalo palveli toisessa maailmansodassa hävittäjälentäjänä. Ylioppilaaksi Ruutsalo valmistui vasta sodan jälkeen 25-vuotiaana vuonna 1946. Tämän jälkeen hän lähti Ruotsiin, jossa sai töitä mainostoimistossa graafikkona. Ruotsista tie johti Yhdysvaltoihin, jossa hän opiskeli maalausta ja piirtämistä "Parsons School of Design"issä New Yorkissa. Opinnot jatkuivat Helsingissä Taideakatemiassa, jossa hän opiskeli vuodet 1952–54.


title: Eino Ruutsalo

text: Ruutsalon tyylisuunta oli abstrakti ekspressionismi. Hän sai 1950-luvulla paljon kansainvälistä tunnustusta ja piti näyttelyitä muun muassa Lontoossa ja Moskovassa.


title: Eino Ruutsalo

text: 1960-luvun alussa Ruutsalo vaihtoi kuvataiteen elokuvataiteeseen. Hän oli tehnyt lyhytelokuvia jo 1940–1950-luvulla, mutta 1960-luvulla valmistuivat hänen ensimmäiset pitkät elokuvansa. "Hetkiä yössä" (1961) oli perinteistä elokuvadramaturgiaa karttava symbolistinen elokuva. Ruutsalo keskittyi elokuvissa enemmänkin tunnelmaan kuin varsinaiseen juoneen. Samaa tyyliä jatkoi myös hänen toinen elokuvansa "Tuulinen päivä" (1962).


title: Eino Ruutsalo

text: Seuraavan elokuvansa "Viheltäjät" (1964) Ruutsalo kuvasi Pariisissa. Se on tarina elokuvayhtiöiden varjoissa pyörivistä nuorista aloittelevista näyttelijöistä, "viheltäjistä", jotka kärttävät elokuvarooleja.


title: Eino Ruutsalo

text: Suomessa kuvattu "Laituri" (1965) jäi Ruutsalon viimeiseksi varsinaiseksi pitkäksi elokuvaksi. Sen dramaturgia on hänen töistään kaikkein lähimpänä perinteisen elokuvan kerrontaa. Tragikoomisessa tarinassa Matti Ruohola näyttelee kirjailijaa, joka pakenee viinanhuuruisesta Helsingistä maalle kirjoittamaan.


title: Eino Ruutsalo

text: 1982 Ruutsalolta ilmestyi vielä hieman yli tunnin mittainen elokuva "Havis Amanda – Helsingin kaunotar". Se oli fiktion keinoja käyttänyt dokumentti Helsingin Kauppatorilla sijaitsevasta kuuluisasta patsaasta ja siihen liittyvästä historiasta. Se oli samalla katsaus 1900-luvun alun suomalaiseen kulttuuriin.


title: Tekninen death metal

text: Tekninen death metal (; joskus lyhennetty "tech death" tai "techdeath") on death metalista eriytynyt musiikkityyli, jossa korostuu virtuoosimainen musisointi. Termiä käytetään yleensä kuvaamaan yhtyeitä, jotka etsivät genren rajoja kokeilemalla laajasti erilaisia eri musiikkityyleistä, kuten fuusiojazzista, lainattuja kappalerakenteita, tempoja ja soittotekniikoita. Esimerkiksi yhtyeiden Cynic ja Cryptopsy kokeellisten julkaisujen tuloksena tekninen death metal sai maineen monimutkaisena tyylilajina.


title: Tekninen death metal

text: Teknistä death metalia pidetään usein yllättävänä, vaikeasti soitettavana ja vaikeasti ymmärrettävänä musiikkina. Kappaleet on yleensä kirjoitettu ilman selkeitä kertosäkeitä, ja ne sisältävät monimutkaisia tai päällekkäisiä tahtilajeja sekä joskus riitasointuisia ja atonaalisia kitarariffejä. Teknisessä death metalissa äänimaailma on usein kaoottinen, mutta sitä seuraa tai ympäröi jykevä groove. Tyypillinen tyylin piirre on myös hyvin hiottu äänituotanto. Tekninen death metal ei kaoottisuudesta huolimatta ole useinkaan erityisen brutaalia, vaikka jotkut yhtyeet, kuten Suffocation, Spawn of Possession ja Hate Eternal, liikkuvatkin monien mielestä brutaalin death metalin ja teknisen death metalin välimaastossa.


title: Tekninen death metal

text: Death metal -yhtyeiden kokeellisuus alkoi 1980-luvun lopulla ja 1990-luvun alussa joillakin Deathin, Morbid Angelin, Suffocationin, Monstrosityn ja Vital Remainsin albumeilla.


title: Tekninen death metal

text: Tyylin varsinaisena ensimuotoina pidetään Atheist-yhtyeen debyyttialbumia "Piece of Time" (1989) ja Nocturnus-yhtyeen "The Key" -albumia (1990). Muita varhaisia teknisiä death metal -julkaisuja ovat Gorgutsin "Considered Dead" (1991), Demilichin "Nespithe" (1993), Cynicin "Focus" (1993) ja Deathin "Individual Thought Patterns" (1993).


title: Tekninen death metal

text: Vaikka Cynic tuli tunnetuksi teknisyydestään, sitä ei täysin ymmärretty, kunnes 1990-luvun puolessa välissä toiset yhtyeet alkoivat luoda musiikkia, joka laajensi sitä, mitä pidettiin death metalin rajana. Cryptopsyn julkaistessa albuminsa "None So Vile" vuonna 1996 tunnistettiin, että jotkut yhtyeet loivat musiikkia, joka on liian monipuolista ja teknistä luokiteltavaksi pelkäksi death metaliksi.


title: Constantine John Phipps

text: Constantine John Phipps (19. toukokuuta 1744 – 10. lokakuuta 1792 Liège) oli englantilainen tutkimusmatkailija. Hän oli Mulgraven 2. paroni.


title: Constantine John Phipps

text: Hänen vanhempansa olivat Mulgraven 1. paroni Constantine Phipps (22. elokuuta 1722–13. syyskuuta 1775) ja Lepell Hervey (15. huhtikuuta 1723–11. maaliskuuta 1780). Hänellä oli 5 sisarusta. 20. kesäkuuta 1787 hän avioitui Anne Elizabeth Cholmleyn (kuollut 22. toukokuuta 1788) kanssa.


title: Constantine John Phipps

text: Phipps opiskeli Eton Collegessa Joseph Banksin kanssa, mutta lopetti opintonsa päästessään merille setänsä kapteeni A. J. Herveyn laivalle. 1766 hän purjehti luutnanttina Newfoundlandiin HMS "Niger"illä. Banks seurasi mukana laivan luonnontieteilijänä.


title: Constantine John Phipps

text: 4. heinäkuuta 1773 kapteeni Phipps lähti Deptfordista matkalle kohti Pohjoisnapaa. Hänellä oli 2 laivaa, "Racehorse" ja "Carcass". Luonnontieteilijänä ja lääkärinä matkalla oli tohtori Irving ja Israel Lyons tähtitieteilijänä. Yksi "Carcass"in miehistön jäsenistä oli nuori Horatio Nelson. He purjehtivat Huippuvuorten pohjoispuolelle, mutta joutuivat jäiden vuoksi kääntymään takaisin ja saapuivat Orfordnessiin, Kaakkois-Englantiin, 17. syyskuuta. Matkan aikana Phipps ensimmäisenä eurooppalaisena kuvaili jääkarhun ja jäälokin, jotka esiintyvät hänen kirjassaan "A Voyage towards the North Pole undertaken... 1773" (1774).


title: Constantine John Phipps

text: Phipps palveli laivastossa aina vuoteen 1783 saakka, komentaen "Courageux" nimistä sotalaivaa.


title: Constantine John Phipps

text: 1775 hän seurasi isäänsä paroni Mulgravena (Irlanti). Hänet nimitettiin Ison-Britannian aatelissäätyyn vuonna 1790, mutta titteli menetti merkityksensä hänen kuoltuaan. Hänen veljensä Henry Phipps peri paronin arvon.


title: Ogun (sarjakuvahahmo)

text: Ogun on Marvel-kustantamon sarjakuvissa esiintyvä superroisto, joka tunnetaan varsinkin siitä, että opetti Wolverinelle kamppailulajeja. Hahmon ensiesiintyminen tapahtui amerikkalaisessa "Kitty Pryde & Wolverine" -lehden toisessa numerossa (joulukuussa 1984). Ogunin loivat käsikirjoittaja Chris Claremont ja piirtäjä Al Milgrom.


title: Ogun (sarjakuvahahmo)

text: Suomessa Ogun esiintyi ensimmäisen kerran "Kitty Pryde & Wolverine Marvel-Special" -julkaisussa (1987).


title: Ogun (sarjakuvahahmo)

text: Ogunin oikea ja nimi ja tarkka syntymäaika on jäänyt hämärän peittoon. Hän kuitenkin toimi upseerina Japanin keisarillisessa armeijassa ja palveli tuolloin tuolloin Shanghaissa, Kiinassa, jonka Japani oli valloittanut Kiinalta Kiinan-Japanin sodan aikana.


title: Ogun (sarjakuvahahmo)

text: Shanghaissa Ogun tapasi Wolverinen, joka tuohon aikaan toimi merimiehenä. Ogun näki Wolverinen puolustavan erästä pikkupoikaa ja vaikka vastassa oli Ogunin kaltainen voittamaton miekkamies, ei Wolverine näyttänyt pelkoaan. Tämä pelottomuus teki Oguniin vaikutuksen. Hän kutsui länsimaalaisen dojoonsa opiskelemaan taistelutaitoja.


title: Ogun (sarjakuvahahmo)

text: Myöhemmin Ogun poikkesi seuraamaltaan kunnian tieltä ja ryhtyi rikolliseksi Yakuzan riveissä. Hän riivasi voimillaan Kitty Pryden, Wolverinen Ryhmä-X -toverin ja opetti hänelle ninjutsua. Ogun yritti muovata Kittystä voitokasta salamurhaajaa, mutta lopulta Wolverine pelasti Kittyn ja surmasi Ogunin taistelussa.


title: Ogun (sarjakuvahahmo)

text: Vuosia myöhemmin Ogun palasi henkimäisenä olomuotona ja riivasi ruumiita toisensa jälkeen. Lopulta hän hyökkäsi Wolverinea vastaan. Wolverine kuitenkin päätteli tämän henkilöllisyyden ja tuhosi tämän lumotun naamarin. Ogun tuhoutui naamarinsa myötä, mutta palasi jälleen myöhemmin eloon. Hän riivasi erään miimikon ja yritti surmata Wolverinen tässä kuitenkaan onnistumatta. Tämän jälkeen hän siirsi tajuntansa Jean Greyn ruumiiseen, mutta Jean voitti Ogunin telepaattisessa taistossa.


title: Ogun (sarjakuvahahmo)

text: Häpeissään Ogun perääntyi, mutta riivasi pian Lady Kuolemaniskun kehon ennen pakoaan. Ogun oppi Lady Kuolemaniskun kyborgiruumiin kautta, miten kontrolloida kyberneettisiä systeemejä ja niin vainosi Excaliburia ennen kuin soluttautui YPKVV:n tietokoneisiin. Kitty Pryde seurasi entistä opettajaansa YPKVV:n päämajaan ja taisteli täällä Ogunia vastaan. Lopulta Kitty voitti pakottamalla Ogunin näkemään, miten syvälle oli vajonnut siitä miehestä, joka ennen oli.


title: Ogun (sarjakuvahahmo)

text: Ogun päätti kohdistaa huomionsa jälleen Wolverineen ja riivasi Herra X -nimisen sarjamurhaajan kehon. X:n mieli oli kuitenkin liian voimakas Ogunille ja niin hänen oli pakko siirtyä X:n maorihenkivartijaan, Blokin kehoon. Seuranneen kamppailulajiturnauksen aikana Madripoorissa X siirtyi Kyyhyn ja sieltä lopulta itse Wolverineen.


title: Ogun (sarjakuvahahmo)

text: Ogun kuitenkin tajusi Wolverinen mielen olevan liian rikki, eikä kyennyt jäämään sinne pidemmäksi aikaa. Ogun riivasi Kyyn uudelleen, mutta Wolverine seivästi Kyyn kynsillään. Ogun panikoi ulos Kyyn ruumiista ja haihtui ilmaan kykenemättömänä riivaamaan enää ketään. On kuitenkin epätodennäköistä, että hänen henkensä olisi kokonaan kuollut.


title: Ogun (sarjakuvahahmo)

text: Ogun on voimallinen velho, joka on demonstroinut kykenevänsä hallitsemaan toisten ihmisten mieliä. Ogun pystyy myös mystisesti siirtämään tajuntansa ruumistaan ja riivaamaan uuden isäntäruumiin (jolloin uuden ruumiin vanha persoonallisuus katoaa). Ogunin alkuperäinen ruumis oli hyvin resistanssi kivulle - hän selvisi rintakehänsä lävistämisestä miekalla, eikä kärsinyt asiasta sen suuremmin. On myös spekuloitu Ogunin olevan telepaatikko, mutta asiaa ei ole koskaan selvennetty sarjakuvissa.


title: Ogun (sarjakuvahahmo)

text: Henkiolentona Ogun kykenee riivaamaan entiseen tapaansa muita tuntevia olentoja, syrjäyttäen näiden tietoisuuden ja manipuloiden heidän kehoaan kuin omaansa. Hän kykenee luomaan vakuuttavia illuusioita. Koska Ogun on henkiolento, hän on täysin immuuni fyysisille iskuille.